sagorsarker/bangla-wikipedia huggingface dataset:
দ্য তাশখন্দ ফাইলস

দ্য তাশখন্দ ফাইলস – হু কিল শাস্ত্রী? ২০১৯ সালের ভারতীয় হিন্দি ভাষার থ্রিলার চলচ্চিত্র, যেটি ভারতের প্রাক্তন প্রধানমন্ত্রী লাল বাহাদুর শাস্ত্রীর মৃত্যুর ঘটনাকে উপজীব্য করে বানানো হয়েছে। চলচ্চিত্রটির কাহিনিকার ও পরিচালক বিবেক অগ্নিহোত্রী। চলচ্চিত্রটিতে প্রধান চরিত্রে আছেন শ্বেতা বসু প্রসাদ, নাসিরুদ্দিন শাহ, মিঠুন চক্রবর্তী, পঙ্কজ ত্রিপাঠী, পল্লবী জোশী, প্রকাশ বেলাওয়াদি এবং মন্দিরা বেদী। এটি নেতিবাচক পর্যালোচনার সাথে ১২ এপ্রিল ২০১৯ এ মুক্তি পায়, কিন্তু বক্স-অফিসে স্লিপার হিট হিসাবে আবির্ভূত হয় এবং দুটি জাতীয় চলচ্চিত্র পুরস্কার লাভ করে।
একজন তরুণ সাংবাদিক, রাগিনী ফুলে, যার কেরিয়ার হুমকির মুখে পড়েছে এবং একটি স্কুপ খুঁজছেন একজন বেনামী তথ্যদাতার কাছ থেকে সাহায্য পান যা সরকারের বিশেষজ্ঞদের একটি প্যানেল গঠনের দিকে নিয়ে যায়, যার মধ্যে রাগিনীও রয়েছে, ভারতের মৃত্যুর সত্যতা তদন্ত করতে। প্রাক্তন প্রধানমন্ত্রী লাল বাহাদুর শাস্ত্রী । সংগৃহীত তথ্য যাচাই-বাছাই করা হয় এবং সত্য উদঘাটনের প্রয়াসে প্যানেল দ্বারা বিতর্ক করা হয়।
২০১৮ সালের জানুয়ারিতে ভারতের প্রথম "ক্রউড-সোর্সড" থ্রিলার হিসেবে ছবিটি ঘোষণা করা হয়েছিল। প্রধান ফটোগ্রাফি ২০১৮ সালের জানুয়ারিতে শুরু হয়েছিল।  ফেব্রুয়ারী ২০১৮ সালে তিনি তাসখন্দে লাল বাহাদুর শাস্ত্রীর রহস্যময় মৃত্যু সম্পর্কিত যেকোন তথ্য, বই, লিঙ্ক বা স্মৃতিকে জনসাধারণের কাছ থেকে আমন্ত্রণ জানিয়েছিলেন যাতে তিনি মৃত্যুকে ঘিরে 'দশক বছরের পুরনো রহস্য' সমাধান করতে সহায়তা করেন । ভারতের প্রাক্তন প্রধানমন্ত্রীর।  ফিল্মের জন্য উল্লেখ করা এবং উল্লেখ করা বইগুলির মধ্যে রয়েছে কে আর মালকানির রাজনৈতিক "রহস্য" , গ্রেগরি "ডগলাসের কথোপকথন" এবং ভাসিলি মিত্রোখিনের মিত্রোখিন আর্কাইভ ।
প্রথম পোস্টার ১৯ মার্চ ২০১৯ এ মুক্তি পায় এবং একই উপলক্ষে মুক্তির তারিখ ১২ এপ্রিল ২০১৯ হিসাবে ঘোষণা করা হয়েছিল।  ছবিটি একই সাথে ভিডিও অন ডিমান্ড পরিষেবা জি৫ তেও মুক্তি দেওয়া হয়েছিল। অগ্নিহোত্রী এই ফিল্মটিকে তার "স্বাধীন ভারতের আনটোল্ড স্টোরিস"-এর ট্রিলজির প্রথম কিস্তি বলে দাবি করেছেন, যার পরে "দ্য কাশ্মীর ফাইলস" (২০২২) এবং একটি আসন্ন ছবি "দি দিল্লি ফাইলস" ।
"শাস্ত্রী কে মেরেছে?: দ্য তাসখন্দ ফাইলস" হল পরিচালক বিবেক অগ্নিহোত্রীর একটি নন-ফিকশন বই যা চলচ্চিত্রের জন্য তার গবেষণা সম্পর্কে এবং লাল বাহাদুর শাস্ত্রীর মৃত্যু সম্পর্কে বিভিন্ন তত্ত্বের রূপরেখা দেয় । এটি ২০২০ সালের আগস্টে ব্লুমসবারি ইন্ডিয়া দ্বারা প্রকাশিত হয়েছিল ।
এস এম সুলতান বেঙ্গল চারুকলা মহাবিদ্যালয়

এস এম সুলতান বেঙ্গল চারুকলা মহাবিদ্যালয় (এছাড়াও এস এম সুলতান বেঙ্গল আর্ট কলেজ নামে পরিচিত) বাংলাদেশের নড়াইলে অবস্থিত একটি চারুকলা মহাবিদ্যালয়। বাংলাদেশের জাতীয় বিশ্ববিদ্যালয়ের অধীনে মহাবিদ্যালয়টির শিক্ষা কার্যক্রম পরিচালিত হয়।
বিংশ শতাব্দীর বাঙালি অ্যাভা-গার্ড শিল্পী এস এম সুলতানের নামকরণে ২০০৯ সালের ১০ আগস্ট বেঙ্গল ফাউন্ডেশন ও গবেষণা কার্যক্রমের অধীনে
এস এম সুলতান আর্ট কলেজ (পরবর্তীতে এস এম সুলতান বেঙ্গল চারুকলা মহাবিদ্যালয়) প্রতিষ্ঠা করা হয়। সুলতান ছিলেন একজন বাংলাদেশী প্রখ্যাত চিত্রশিল্পী, যিনি সংস্কৃতিতে অবদানের জন্য ১৯৮২ সালে বাংলাদেশের জাতীয় ও দ্বিতীয় সর্বোচ্চ বেসামরিক পুরস্কার একুশে পদক এবং ১৯৯৩ সালে বাংলাদেশের সর্বোচ্চ বেসামরিক সম্মাননা স্বাধীনতা পদক লাভ করেন।
২০০৯ সালে প্রতিষ্ঠানটি গড়ে উঠলেও এটি আনুষ্ঠানিক যাত্রা শুরু করে ২০১৩ সালের ১৫ নভেম্বর। এবং ২০১২-১৩ শিক্ষাবর্ষ থেকে শিক্ষা কার্যক্রম চালু করে। খুলনা বিভাগের নড়াইল জেলার মাছিমদিয়া গ্রামে চিত্রা নদীর তীরে সুলতান কমপ্লেক্সের শিশুস্বর্গ ভবনে অস্থায়ীভাবে মহাবিদ্যালয়টি প্রতিষ্ঠা করা হয়েছিলো। বর্তমানে এই মহাবিদ্যালয়ে চারুকলা বিষয়ে ৫ বছর মেয়াদী স্নাতকোত্তর স্তর পর্যন্ত শিক্ষাক্রম চালু রয়েছে।
ঘুমকেতু

ঘুমকেতু একটি হাস্যরসাত্মক চলচ্চিত্র, যেটি পরিচালনা করেছেন পুষ্পেন্দ্র মিশ্রা। চলচ্চিত্রটিতে মূল চরিত্রে অভিনয় করেছেন নওয়াজুদ্দীন সিদ্দিকী। এই চলচ্চিত্রের মাধ্যমে এই অভিনেতাকে তৃতীয়বারের মত কোন চলচ্চিত্রে হাস্যরসাত্মক চরিত্রে অভিনয় করতে দেখা যাবে। এই চলচ্চিত্রে অনুরাগ কশ্যপকেও দেখা যাবে, যিনি একজন পুলিশ অফিসারের চরিত্রে অভিনয় করবেন। চলচ্চিত্রটি প্রযোজনা করেছে ফ্যান্টম ফিল্মস ও সনি পিকচার্স রিলিজিং।
নওয়াজউদ্দিন সিদ্দিকি প্রথম ব্যক্তি, যিনি এই সিনেমায় অভিনয়ের জন্য চুক্তিবদ্ধ হয়েছিলেন। তার পর যুক্ত হন অনুরাগ কশ্যপ। চলচ্চিত্রে নওয়াজউদ্দিন সিদ্দিকির সাথে পর্দা ভাগাভাগি করার জন্য চুক্তিবদ্ধ হন অভিনেত্রী রাগনী খান্না।
চলচ্চিত্রটির চিত্রগ্রহণ বেনারসের নিকটবর্তী মির্জাপুর জেলায় শুরু হয়। চলচ্চিত্রটির কিছু অংশের চিত্রগ্রহণ বাদে সম্পূর্ণ চিত্রগ্রহণ সম্পন্ন হয়ে গিয়েছে এবং শেষাংশের চিত্রগ্রহণ মুম্বাইতে হবে।
গুড নিউজ

গুড নিউজ () একটি ভারতীয় চলচ্চিত্র, যেটিতে মুখ্য ভূমিকায় অভিনয় করেছেন অক্ষয় কুমার, কারিনা কাপুর, দিলজিৎ দোসাঞ্ঝ
ও কিয়ারা আডবাণী। চলচ্চিত্রটি পরিচালনা করেছেন রাজ মেহতা।
২০১৮ সালের দিলজিৎ দোসাঞ্ঝ ও কিয়ারা আডবাণী তাদের চরিত্রের চিত্রগ্রহণ শুরু করেন। পরের বছরের জানুয়ারিতে তাদের সাথে যোগ দেন অক্ষয় কুমার ও কারিনা কাপুর।
চলচ্চিত্রটি ২০১৯ সালের ২৭ ডিসেম্বর মুক্তি পায়।
টম, ডিক অ্যান্ড হ্যারি ২

টম, ডিক অ্যান্ড হ্যারি ২ একটি হিন্দি চলচ্চিত্র যেটি পরিচালনা করেছেন দীপক তিজোরি। চলচ্চিত্রটিতে মুখ্য ভূমিকায় অভিনয় করেছেন জিমি শেরগিল, আফতাব শিবদাসানি, শারমান জোশি, সানা খান, পূজা চোপড়া ও নাজিয়া হুসাইন। চলচ্চিত্রটি "টম, ডিক অ্যান্ড হ্যারি" চলচ্চিত্রটির সিক্যুয়েল।
মার্ক গিলেস্পি

মার্ক রেমন্ড গিলেস্পি (; জন্ম: ১৭ অক্টোবর, ১৯৭৯) ওয়াঙ্গানুই এলাকায় জন্মগ্রহণকারী সাবেক নিউজিল্যান্ডীয় আন্তর্জাতিক ক্রিকেটার। নিউজিল্যান্ড ক্রিকেট দলের অন্যতম সদস্য ছিলেন তিনি। ২০০৬ থেকে ২০১২ সময়কালে নিউজিল্যান্ড দলের পক্ষে আন্তর্জাতিক ক্রিকেটে অংশগ্রহণ করেছিলেন।
ঘরোয়া প্রথম-শ্রেণীর নিউজিল্যান্ডীয় ক্রিকেটে ওয়েলিংটন দলের প্রতিনিধিত্ব করেছিলেন। দলে তিনি মূলতঃ বোলার হিসেবে খেলতেন। ডানহাতে ফাস্ট-মিডিয়াম বোলিংয়ের পাশাপাশি নিচেরসারিতে ডানহাতে ব্যাটিং করতেন ‘ডিজ্জি’ ডাকনামে পরিচিত মার্ক গিলেস্পি।
শুরুরদিকে টয়া ক্রিকেট ক্লাবে খেলতেন। সেখানেই তিনি ‘টয়া টেরর’ ডাকনামে ভূষিত হন। ২০০৫-০৬ মৌসুমে ওয়েলিংটন দলের সদস্যরূপে ২৩.১৬ গড়ে ৪৩ উইকেট দখল করেছিলেন। কিন্তু, ক্যান্টারবারির বিপক্ষে ব্যাটিংকালে চোখে গুরুতর জখমপ্রাপ্ত হলে তার এই প্রতিশ্রুতিশীলতায় ব্যাঘাত সৃষ্টি করে তার। তাসত্ত্বেও দল নির্বাচকমণ্ডলীর দৃষ্টি আকর্ষণে সক্ষমতা দেখান। এরপর ২০০৬ সালের টপ-এন্ড সিরিজে নিউজিল্যান্ড এ দলের পক্ষে খেলেন। পরবর্তীতে চ্যাম্পিয়ন্স ট্রফিতে নিউজিল্যান্ডের ১৪ সদস্যের দলে ঠাঁই হয় তার। কিন্তু কোন খেলায় অংশগ্রহণ করার সুযোগ পাননি।
সমগ্র খেলোয়াড়ী জীবনে ৫ টেস্ট ও ৩২টি একদিনের আন্তর্জাতিকে অংশগ্রহণের সুযোগ পেয়েছিলেন মার্ক গিলেস্পি।
ঘরোয়া ক্রিকেটে দূর্দান্ত ক্রীড়াশৈলী প্রদর্শনের স্বীকৃতিস্বরূপ ২০০৭-০৮ মৌসুমে জাতীয় পর্যায়ে চুক্তিবদ্ধ হন। এরফলে আইসিসি বিশ্ব টুয়েন্টি২০ প্রতিযোগিতায় তাকে জাতীয় দলে রাখা হয়। ২০০৭ সালে দক্ষিণ আফ্রিকায় অনুষ্ঠিত আইসিসি বিশ্ব টুয়েন্টি২০ প্রতিযোগিতায় নিউজিল্যান্ড দলের অন্যতম সদস্যরূপে অন্তর্ভুক্ত হন। কেনিয়ার বিপক্ষে ৪/৭ বোলিং পরিসংখ্যান দাঁড় করান ও নিজ দলকে ৯ উইকেটের বিশাল ব্যবধানে জয়লাভে প্রভূতঃ ভূমিকা রাখেন। এ প্রতিযোগিতায় তিনি সর্বমোট ৬ উইকেট পেয়েছিলেন।
সফরকারী শ্রীলঙ্কা দলের বিপক্ষে নিজ দেশে অকল্যান্ডে অনুষ্ঠিত খেলায় নির্ধারিত ১০ ওভারে ৩/৩৯ লাভ করলেও তার দল ১৮৯ রানে পরাজিত হয়েছিল। এরপর ত্রি-দেশীয় সিরিজে অস্ট্রেলিয়ার বিপক্ষে কয়েকজন ব্যাটসম্যান তার বোলিংয়ে কুপোকাত হলেও এরজন্যে তাকে বেশ রান খরচ করতে হয়েছিল।
২০০৭ সালে দক্ষিণ আফ্রিকা গমন করেন। শেন বন্ডের আঘাতের কারণে টেস্ট ক্রিকেট খেলার দ্বার উন্মোচিত হয় মার্ক গিলেস্পি’র। গটেংয়ের সেঞ্চুরিয়নে সিরিজের দ্বিতীয় খেলায় স্বাগতিক দক্ষিণ আফ্রিকার বিপক্ষে ১৬ নভেম্বর, ২০০৭ তারিখে টেস্ট ক্রিকেটে অভিষেক ঘটে তার। অভিষেক টেস্টের প্রথম ইনিংসেই পাঁচ উইকেট লাভের বিরাট কৃতিত্ব প্রদর্শন করেন তিনি। তিনি জ্যাক ক্যালিস, অ্যাশওয়েল প্রিন্স, এবি ডি ভিলিয়ার্স, মার্ক বাউচার, পল হ্যারিস একে-একে তার শিকারে পরিণত হয়েছিলেন। ঐ খেলায় সফরকারীরা পরাজিত হয়েছিল। ২০১২ সালে একই দলের বিপক্ষে তার বোলিংশৈলী পুনরায় ধরা দেয়।
ওয়েস্ট ইন্ডিজে অনুষ্ঠিত ২০০৭ সালের ক্রিকেট বিশ্বকাপে স্টিফেন ফ্লেমিংয়ের নেতৃত্বাধীন নিউজিল্যান্ড দলের অন্যতম সদস্য হিসেবে খেলেন। নিজস্ব প্রথম বিশ্বকাপে ডান কাঁধে আঘাতের কারণে দুই খেলায় স্বাভাবিক বোলিং করতে পারেননি ও উইকেট শূন্য অবস্থায় প্রতিযোগিতাটি শেষ করেন। ঐ প্রতিযোগিতায় তার দল সেমি-ফাইনাল অবধি পৌঁছতে সক্ষম হয়েছিল।
বিখ্যাত ইংরেজ বোলার বব উইলিস কিংবা অস্ট্রেলীয় বোলার ডেনিস লিলি’র দৌঁড়ানোর ভঙ্গীর সাথে অনেকাংশেই মিল খুঁজে পাওয়া যায় মার্ক গিলেস্পি’র বোলিং ভঙ্গীমায়। বলে কোন পেস না থাকলেও নিউজিল্যান্ডীয় ঘরোয়া ক্রিকেটে প্রতিপক্ষীয় ব্যাটিংয়ের শেষদিকে মৃত্যুদূতের ভূমিকায় অবতীর্ণ হতেন তিনি।
নওশেরা জেলা

নওশেরা জেলা (, ) পাকিস্তানের খাইবার পাখতুনখোয়া প্রদেশের পেশোয়ার বিভাগের একটি জেলা। জেলাটির রাজধানী শহর বা প্রধান সদর দপ্তর হচ্ছে নওশেরা নামক শহর।
২০১৭ সালের আদমশুমারীর হিসাব অনুযায়ী, নওশেরা জেলার জনসংখ্যা ছিল ১,৫১৮,৫৪০ জন, যেখানে ১৯৯৮ সালের আদমশুমারীতে গিয়ে জনসংখ্যা দাড়ায় ৮,৭৪,০০০ জন। বছর অনুযায়ী জেলাটির জনসংখ্যার নিম্নের সারনির মাধ্যমে দেখানো হল।
জেলা প্রশাসনিকভাবে ৩টি তহসিল বিভক্ত।
জেলাটিতে ৪৭ টি ইউনিয়ন পরিষদ রয়েছে। এলাকাটির বৃহত্তম ইউনিয়ন পরিষদ হচ্ছে নিজামপুর এবং ক্ষুদ্রতম পরিষদ হচ্ছে পাববি।
বঙ্গীয় বিজ্ঞান পরিষদ

বঙ্গীয় বিজ্ঞান পরিষদ ভারতীয় বৈজ্ঞানিক সংস্থাগুলির অগ্রগতির পথপ্রদর্শক। বিজ্ঞানকে জনমানবের কাছে পরিচিত করে তোলার ক্ষেত্রে বঙ্গীয় বিজ্ঞান পরিষদের ভূমিকা অনস্বীকার্য। ভারতের জাতীয় স্তরের অধ্যপক ও বিখ্যাত বিজ্ঞানী সত্যেন্দ্রনাথ বসু ১৯৪৮ খ্রিষ্টাব্দে বঙ্গীয় বিজ্ঞান পরিষদ প্রতিষ্ঠা করেন। স্বাধীন ভারতে বিজ্ঞান বিষয়ক আন্দোলনের সূচনা হয় বঙ্গীয় বিজ্ঞান পরিষদের হাত ধরে।
স্বাধীনতা আন্দোলনের সময় থেকেই ভারতবর্ষে বিজ্ঞানের অগ্রগতির প্রয়োজন অনুভূত হয়। তৎকালীন সময়ে বিভিন্ন বিজ্ঞানী তথা মেঘনাদ সাহা, হোমি জাহাঙ্গীর ভাভা, প্রশান্তচন্দ্র মহলানবিশ প্রমুখ বিজ্ঞানী বিজ্ঞানের অগ্রগতির জন্য ভাবলেও মাতৃভাষায় বিজ্ঞানের অগ্রগতির জন্য স্যার সত্যেন্দ্রনাথ বসুর উদ্যোগে ১৯৪৮ খ্রিষ্টাব্দের ২৫ জানুয়ারি কলকাতায় বঙ্গীয় বিজ্ঞান পরিষদ প্রতিষ্ঠিত হয়। তিনি মনে করতেন বিজ্ঞানের অগ্রগতির জন্য মাতৃভাষা অতীব গুরুত্বপূর্ণ। ১৯৪৮ খ্রিস্টাব্দের জানুয়ারি মাসে প্রতিষ্ঠার দিন থেকেই মুখপত্র হিসেবে বঙ্গীয় বিজ্ঞান পরিষদের উদ্যোগে বাংলা ভাষায় জ্ঞান-বিজ্ঞান নামে একটি ম্যাগাজিন প্রকাশিত হয়। পরবর্তীতে এখান থেকে বিভিন্ন বিজ্ঞান বিষয়ক পুস্তকও প্রকাশিত হয়।
গোপালচন্দ্র ভট্টাচার্য সত্যেন্দ্রনাথ বসুকে বঙ্গীয় বিজ্ঞান পরিষদ প্রতিষ্ঠা করতে সাহায্য করেন। পুলিন বিহারী দাসের সঙ্গে তিনি অক্লান্ত ভাবে বিজ্ঞান জনপ্রিয়করণের কর্মকাণ্ডে শ্রম দেন। ১৯৫০ খ্রিষ্টাব্দে তিনি "জ্ঞান ও বিজ্ঞান" নামক বঙ্গীয় বিজ্ঞান পরিষদের পত্রিকার সম্পাদকের দায়িত্ব গ্রহণ করেন।
সাইফুল ইসলাম ডিউক

সাইফুল ইসলাম ডিউক হচ্ছেন একজন বাংলাদেশ নৌবাহিনীর অবসরপ্রাপ্ত লেফটেন্যান্ট কমান্ডার। তিনি বাংলাদেশের সাবেক প্রধানমন্ত্রী বেগম খালেদা জিয়ার ভাগ্নে।
ডিউক বাংলাদেশ নৌবাহিনীর অবসরপ্রাপ্ত লেফটেন্যান্ট কমান্ডার ছিলেন। তিনি সাবেক প্রধানমন্ত্রী খালেদা জিয়ার ব্যক্তিগত সচিব হিসেবে কাজ করতেন। ডিউক ও তার শ্যালক ডিরেক্টরেট জেনারেল অব ফোর্সেস ইন্টেলিজেন্স কর্মকর্তা লেফটেন্যান্ট কর্নেল সাইফুল ইসলাম জোয়ারদারকে সাবেক প্রধানমন্ত্রী শেখ হাসিনার ওপর ২০০৪ সালে ঢাকা গ্রেনেড হামলায় জড়িত থাকার অভিযোগে অভিযুক্ত করা হয়। বাংলাদেশে পালিয়ে আসা, পাকিস্তান ভিত্তিক সন্ত্রাসবাদী গোষ্ঠীর আক্রমণে ব্যবহৃত গ্রেনেডগুলোর প্রধান সরবরাহকারী মাওলানা তাজউদ্দীনকে সাহায্য করার অভিযোগে তাকে গ্রেপ্তার করা হয়। তাকে অন্যান্য অভিযুক্তদের সাথে ১৯ মার্চ ২০১২ সালে অভিযুক্ত করা হয়। তাকে ২৭ আগস্ট ২০১০ সালে অপরাধ তদন্ত বিভাগ (সিআইডি) গ্রেফতার করে। তিনি বর্তমানে এই হামলায় তার ভূমিকার জন্য অনুতপ্ত। ২০১৪ সালে তিনি এই মামলায় জামিনে মুক্তি পান।
ডিউক সাবেক প্রধানমন্ত্রী বেগম খালেদা জিয়ার ভাগ্নে।
প্রেমিক

প্রেমিক হল একজন পুরুষ বন্ধু বা সম্পর্ক, যা প্রায়শই একজন নিয়মিত পুরুষ সঙ্গীকে নির্দেশ করে, যার সাথে কোন ব্যক্তি নিষ্কাম, প্রেমের বা যৌন সম্পর্কে জড়িত। এটি সাধারণত একটি স্বল্পকালীন বোঝাপড়ার সম্পর্ক, যেখানে অন্য উপাধিগুলো (যেমন, "স্বামী, সঙ্গী") হল দীর্ঘকালীন বোঝাপড়ার সম্পর্কে আরও অধিক ব্যবহৃত হয়। শব্দটির বিপরীতার্থক নারীবাচক শব্দ হল "প্রেমিকা"।
জয়দীপ মুখোপাধ্যায় (চলচ্চিত্র পরিচালক)

জয়দীপ মুখোপাধ্যায় একজন বাঙালি চলচ্চিত্র পরিচালক, অভিনেতা এবং লেখক।
জয়দেব তার কর্মজীবন শুরু করেন ২০০৮ সালে টেলিভিশন সিরিয়াল নাটক পরিচালনার মাধ্যমে। তারপর তিনি আরো দুটি নাটক পরিচালনা করেন। ২০১৬ সালে তিনি জাকির হোসেন সীমান্তের সঙ্গে ইন্দো-বাংলা যৌথ প্রযোজনার থ্রিলার চলচ্চিত্র শিকারী যৌথ প্রকল্পের সাথে চলচ্চিত্র পরিচালক হিসেবে আত্মপ্রকাশ করেন। এটি ২০১৬ সালের সর্বোচ্চ উপার্জনকারী বাংলা চলচ্চিত্র।
রাজীব কুমার বিশ্বাস

রাজীব কুমার বিশ্বাস (রাজীব বিশ্বাস বা রাজিব কুমার নামেও পরিচিত) একজন ভারতীয় চলচ্চিত্র পরিচালক, যিনি বাংলা চলচ্চিত্রে কাজ করে থাকেন।
বিশ্বাস বাংলা চলচ্চিত্র অভিনেত্রী শ্রাবন্তী চট্টোপাধ্যায়কে বিয়ে করেন।
হেলেন হেইস

হেলেন হেইস ম্যাকআর্থার (; প্রদত্ত নাম: ব্রাউন, ১০ অক্টোবর ১৯০০ - ১৭ মার্চ ১৯৯৩) ছিলেন একজন মার্কিন অভিনেত্রী। আট দশকের অধিক সময়ের কর্মজীবনে তিনি মঞ্চ, চলচ্চিত্র ও টেলিভিশনে কাজ করেছেন। মঞ্চে তার কাজের জন্য তিনি "মার্কিন থিয়েটারের ফার্স্ট লেডি" আখ্যা লাভ করেন এবং তিনি ১৫ জন অভিনয়শিল্পীর একজন, যিনি একটি করে অস্কার, এমি, গ্র্যামি ও টনি পুরস্কার অর্জন করেছেন। তিনি ১৯৮৬ সালে রোনাল্ড রেগনের হাত থেকে মার্কিন যুক্তরাষ্ট্রের সর্বোচ্চ বেসামরিক সম্মাননা প্রেসিডেন্সিয়াল মেডেল অব ফ্রিডম অর্জন করেন। ১৯৮৮ সালে তিনি ন্যাশনাল মেডেল অব আর্টসে ভূষিত হন।
হেইস শৈশবেই মঞ্চ অভিনয়ের সাথে যুক্ত হন। তার অভিনীত প্রথম সবাক চলচ্চিত্র "দ্য সিন অব ম্যাডেলন ক্লডেট" (১৯৩২)-এ অভিনয়ের জন্য শ্রেষ্ঠ অভিনেত্রী বিভাগে অস্কার লাভ করেন এবং ভেনিস চলচ্চিত্র উৎসব থেকে দর্শকদের পছন্দে জনপ্রিয় অভিনেত্রী হিসেবে ভল্পি কাপ লাভ করেন। "এয়ারপোর্ট" (১৯৭০) চলচ্চিত্রে অভিনয় করে তিনি শ্রেষ্ঠ পার্শ্ব অভিনেত্রী বিভাগে অস্কার লাভ করেন। এছাড়া তিনি "অ্যানেস্তেশিয়া" (১৯৫৬) ও "হার্বি রাইডস অ্যাগেইন" (১৯৭৪) চলচ্চিত্রে অভিনয় করে দুটি গোল্ডেন গ্লোব পুরস্কারের মনোনয়ন লাভ করেন।
১৯৮৪ সাল থেকে ওয়াশিংটন ডিসিতে পেশাদার মঞ্চনাটকের স্বীকৃতি হিসেবে তার নামানুসারে বাৎসরিক হেলেন হেইস পুরস্কার প্রদান করা হয়ে আসছে। নিউ ইয়র্ক সিটির ফোর্টি সিক্সথ স্ট্রিটে ১৯৫৫ সালে প্রতিষ্ঠিত সাবেক ফুলটন থিয়েটারের নাম পরিবর্তন করে হেলেন হেইস থিয়েটার রাখা হয়। ১৯৮২ সালে এই থিয়েটার ভেঙ্গে ফেলা হলে নিকটবর্তী লিটল থিয়েটারের নাম পরিবর্তন করে তার নামানুসারে নামকরণ করা হয়। হেলেন হেইসকে ২০শ শতাব্দীর মঞ্চনাটকের সেরা প্রধান অভিনেত্রী হিসেবে গণ্য করা হয়।
শাহানা গোস্বামী

শাহানা গোস্বামী (জন্ম: ৯ মে ১৯৮৬) একজন ভারতীয় অভিনেত্রী। তিনি "রক অন!!" (২০০৮) চলচ্চিত্রের জন্য শ্রেষ্ঠ অভিনেত্রী বিভাগে ফিল্মফেয়ার সমালোচক পুরস্কার ও শ্রেষ্ঠ পার্শ্ব অভিনেত্রী বিভাগে স্ক্রিন পুরস্কার অর্জন করেন। এছাড়া তিনি "ফিরাক" (২০০৮) চলচ্চিত্রের জন্য শ্রেষ্ঠ পার্শ্ব অভিনেত্রী বিভাগে ফিল্মফেয়ার পুরস্কার ও স্ক্রিন পুরস্কারের মনোনয়ন লাভ করেন। তিনি ভারতীয় অর্থনীতিবিদ ওমকার গোস্বামীর কন্যা।
ন্যাট কিং কোল

ন্যাট কিং কোল নামে সুপরিচিত নাথানিয়েল অ্যাডামস কোলস (; ১৭ মার্চ ১৯১৯ - ১৫ ফেব্রুয়ারি ১৯৬৫) ছিলেন একজন মার্কিন জাজ পিয়ানোবাদক ও ভোকালিস্ট। তিনি এক শতাধিক গান রেকর্ড করেছেন এবং পপ চার্টে হিট খ্যাতি পেয়েছেন। তিনি চলচ্চিত্র ও টেলিভিশনে এবং ব্রডওয়ে মঞ্চেও অভিনয় করেছেন। তিনি প্রথম আফ্রো-মার্কিন ব্যক্তি, যিনি কোন মার্কিন টেলিভিশন ধারাবাহিকের উপস্থাপনা করেছেন।
টেলিভিশনে অভিনয় ও গান রেকর্ডিংয়ে অবদানের জন্য ১৯৬০ সালে হলিউড ওয়াক অব ফেমে তার নামে ভিন্ন দুটি তারকা খচিত করা হয়। ১৯৬২ সালে তিনি একটি গ্র্যামি পুরস্কারের মনোনয়ন লাভ করেন এবং ১৯৬৩ সালে একটি বিশেষ গোল্ডেন গ্লোব পুরস্কার অর্জন করেন।
জামাই মেলা, জামালপুর

জামাই মেলা বাংলাদেশের জামালপুর জেলার সদর উপজেলার ঘোড়াধাপ ইউনিয়নের গোপালপুর বাজারে অনুষ্ঠিত বার্ষিক গ্রাম্য মেলা। ৩ দিন স্থায়ী এই মেলাটি বাংলা চৈত্র মাসের ১ তারিখে শুরু হয়ে ৩ তারিখে শেষ হয়।
ব্রিটিশ শাসনামলে ১৮০০-এর দশকে গোপালপুর বাজারে একটি বটবৃক্ষের নিচে বারুনি স্নান উপলক্ষ্যে হিন্দু সম্প্রদায় সেখানে জমায়েত হতো। সেখান থেকে চৈত্র মেলার উৎপত্তি। এক সময় মুসলমানরাও মেলাটিকে ইসলামি মেলা নাম দিয়ে পালন করতে শুরু করে। পরবর্তীতে সব ধর্ম ও বর্ণের মানুষের কাছে মেলাটি জনপ্রিয় হয়ে উঠে এবং এটি জামাই মেলা নামে পরিচিতি লাভ করে।
প্রতি বছর মেলা উপলক্ষ্যে এ অঞ্চলের কয়েকটি ইউনিয়নের মানুষ তাদের মেয়ের জামাতাকে বাড়িতে নিমন্ত্রণ জানায়। মেয়েরা তাদের স্বামীদের নিয়ে মেলা উপলক্ষ্যে তাদের পিতা-মাতার বাড়িতে আসেন। যার ফলে মেলাটির নাম জামাই মেলা নামে পরিচিতি পায়।
মেলা উপলক্ষ্যে স্থানীয় বিক্রেতাগণ বিভিন্ন মিষ্টান্ন জাতীয় খাবার যেমন, চমচম, রসগোল্লা, সন্দেশ ইত্যাদি বিক্রি করেন। এছাড়া মেলায় নিত্য প্রয়োজনীয় ব্যবহার্য্য পণ্য যেমন, তৈজসপত্র, আসবাপত্র, বিভিন্ন প্রকার ফার্নিচার ও লোহার সামগ্রী ইত্যাদি পাওয়া যায়।
মেলায় কেনাকাটার পাশাপাশি গ্রামীণ ঐতিহ্য অনুসারে বিনোদনের জন্য পুতুল নাচ, নাগর দোলা ও লাঠি খেলা ইত্যাদির আয়োজন করা হয়।
জামাই মেলা, গাজীপুর

জামাই মেলা বা জামাই মৎস মেলা বাংলাদেশের গাজীপুর জেলার কালীগঞ্জ উপজেলার বিনিরাইল গ্রামে অনুষ্ঠিত বার্ষিক গ্রাম্য মেলা। মেলাটি প্রতি বছর পৌষ সংক্রান্তিতে অর্থাৎ বাংলা পৌষ মাসের শেষ দিনে (বাংলাদেশী বাংলা ক্যালেন্ডার অনুযায়ী ১ লা মাঘ) অনুষ্ঠিত হয়। 
অনেকের মতে পৌষ সংক্রান্তি উপলক্ষে ১৯১০ সাল থেকে মেলাটি অনুষ্ঠিত হচ্ছে। আবার অনেকের মতে, ১৮’শতকে মেলাটির প্রচলন হয়। মূলত মৎস মেলা হিসেবে শুরু হলেও পরবর্তীতে এটি জামাই মেলা নামে পরিচিতি পায়। প্রতি বছর মেলা উপলক্ষে গাজীপুরের কয়েকটি উপজেলার মানুষ তাদের মেয়ের জামাতাকে বাড়িতে নিমন্ত্রণ জানায়। মেয়েরা তাদের স্বামীদের নিয়ে মেলা উপলক্ষে তাদের পিতা-মাতার বাড়িতে আসেন। জামাতাগণ মেলা থেকে মৎস ক্রয় করে থাকেন যার ফলে এটি জামাই মেলা নামে পরিচিতি পায়। গাজীপুর ছাড়াও আশেপাশের জেলা থেকেও অনেকে মেলাটিতে আসেন।
মেলায় মৎস ছাড়া স্থানীয় বিক্রেতাগণ বিভিন্ন মিষ্টান্ন জাতীয় খাবার যেমন, চমচম, রসগোল্লা, সন্দেশসহ আসবাবপত্র, খেলনা ইত্যাদি বিক্রি করেন। মেলায় কেনাকাটার পাশাপাশি গ্রামীণ ঐতিহ্য অনুসারে বিনোদনের জন্য পুতুল নাচ, নাগর দোলা ও লাঠি খেলা ইত্যাদির আয়োজন করা হয়।
পানামা জাতীয় ফুটবল দল

পানামা জাতীয় ফুটবল দল () হচ্ছে আন্তর্জাতিক ফুটবলে পানামার প্রতিনিধিত্বকারী পুরুষদের জাতীয় দল, যার সকল কার্যক্রম পানামার ফুটবলের সর্বোচ্চ নিয়ন্ত্রক সংস্থা পানামীয় ফুটবল ফেডারেশন দ্বারা নিয়ন্ত্রিত হয়। এই দলটি ১৯৩৮ সাল হতে ফুটবলের সর্বোচ্চ সংস্থা ফিফার এবং ১৯৬১ সাল হতে তাদের আঞ্চলিক সংস্থা কনকাকাফের সদস্য হিসেবে ১৯৩৮ সালের ১২ই ফেব্রুয়ারি তারিখে, পানামা প্রথমবারের মতো আন্তর্জাতিক খেলায় অংশগ্রহণ করেছে; পানামার পানামা সিটিতে অনুষ্ঠিত উক্ত ম্যাচে পানামা ভেনেজুয়েলাকে ৩–১ গোলের ব্যবধানে পরাজিত করেছে।
৩২,০০০ ধারণক্ষমতাবিশিষ্ট রোমেল ফের্নান্দেস স্টেডিয়ামে "লস কানালেরোস" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় পানামার রাজধানী পানামা সিটিতে অবস্থিত। বর্তমানে এই দলের ম্যানেজারের দায়িত্ব পালন করছেন টমাস খ্রিস্টিয়ানসেন এবং অধিনায়কের দায়িত্ব পালন করছেন সিয়াটল সাউন্ডার্সের রক্ষণভাগের খেলোয়াড় রোমান তোরেস।
পানামা এপর্যন্ত ১ বার ফিফা বিশ্বকাপে অংশগ্রহণ করেছে, যেখানে তাদের সাফল্য হচ্ছে ২০১৮ ফিফা বিশ্বকাপের গ্রুপ পর্বে অংশগ্রহণ করা। অন্যদিকে, কনকাকাফ গোল্ড কাপে পানামা এপর্যন্ত ১০ বার অংশগ্রহণ করেছে, যার মধ্যে সেরা সাফল্য হচ্ছে ২০০৫ এবং ২০১৩ কনকাকাফ গোল্ড কাপের ফাইনালে পৌঁছানো। এছাড়াও, পানামা ২০১৬ কোপা আমেরিকার গ্রুপ পর্বে অংশগ্রহণ করেছে।
২০১৪ ফিফা বিশ্বকাপকে সামনে রেখে পানামা দল বাছাইপর্বের চতুর্থ পর্ব পর্যন্ত উপনীত হয়েছিল। চার বছর পর ২০১৮ ফিফা বিশ্বকাপ বাছাইপর্বে "লস কানালোরেস" শেষ পর্যন্ত কোস্টারিকাকে ২–১ গোলে পরাজিত করে বিশ্বকাপের চূড়ান্ত আসরে খেলার সুযোগ করে নেয়। ফলশ্রুতিতে ত্রিনিদাদ ও টোবাগোর কাছে ২–১ গোলে পরাজিত হয়ে ১৯৮৬ সালের পর প্রথমবারের মতো চূড়ান্ত পর্বের খেলায় অংশগ্রহণ করতে ব্যর্থ হয় মার্কিন যুক্তরাষ্ট্র। পানামা দল ২০১৮ সালের বিশ্বকাপে বেলজিয়াম ও ইংল্যান্ডসহ আফ্রিকান দল তিউনিসিয়ার সাথে গ্রুপ জি-এ মুখোমুখি হয়েছিল।
ফিফা বিশ্ব র‌্যাঙ্কিংয়ে, ২০১৪ সালের মার্চ মাসে প্রকাশিত র‌্যাঙ্কিংয়ে পানামা তাদের ইতিহাসে সর্বোচ্চ অবস্থান (২৯তম) অর্জন করে এবং ১৯৯৫ সালের আগস্ট মাসে প্রকাশিত র‌্যাঙ্কিংয়ে তারা ১৫০তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে পানামার সর্বোচ্চ অবস্থান হচ্ছে ২৮তম (যা তারা ২০১৩ সালে অর্জন করেছিল) এবং সর্বনিম্ন অবস্থান হচ্ছে ১৫১। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
সিসিসিএফ প্রতিযোগিতা ১৯৪১ সালে শুরু হলেও ১৯৬১ সালে বিলুপ্ত হয়ে যায়।
১৯৬৩ সালে কনকাকাফ চ্যাম্পিয়নশিপ প্রতিযোগিতা শুরু হলেও ১৯৮৯ সালে বিলুপ্ত হয়ে যায়।
নিলি জেলা

নিলি ("এছাড়াও লাইলি নামেও পরিচিত") (ফার্সি ভাষা: نیلی) আফগানিস্তানের দায়কুন্দি প্রদেশের একটি অন্যতম জেলা। জেলাটির প্রধান শহরের নাম হচ্ছে নিলি, যেটি অবশ্য দায়কুন্দি প্রদেশের রাজধানী হিসেবে সেবা প্রদান করে থাকে। একটি নুড়ি পাথরের বিমানের নির্মিত পথের সাথে শহরটিতে একটি ছোট বিমানবন্দর (হেলিপোর্ট) রয়েছে এবং একটি বাণিজ্যিক রেডিও স্টেশন রয়েছে। শীতকালে আবহাওয়া খুবই তীব্র ঠান্ডা অনুভুত হয় এবং রাস্তাগুলি জরাজীর্ণ হওয়ায় চলাচলের জন্য খুবই কঠিন হয়ে পড়ে।
জেলা পরিলেখ:
সর্বাধিক গোলকারী ফুটবলারের তালিকা

রেক.স্পোর্ট.সকার স্ট্যাটিস্টিকস ফাউন্ডেশনের (আরএসএসএসএফ) গবেষণা অনুসারে (অধিকাংশ ক্ষেত্রে) শীর্ষ স্তরের ফুটবলে ৩১ জন খেলোয়াড় তাদের খেলোয়াড়ি জীবনে ৫০০ বা তার অধিক গোল করেছে। শুধুমাত্র যারা তাদের খেলোয়াড়ি জীবনের অধিকাংশ সময় সর্বোচ্চ স্তরের ফুটবলে সক্রিয় ছিল তাদের এই তালিকায় বিবেচনা করা হয়। নিচের ছকে সকল স্তরের জাতীয় দল এবং ক্লাবের আনুষ্ঠানিক খেলায় করা গোল বিবেচনা করা হয়েছে। এই তালিকার শীর্ষ স্থানে রয়েছেন পর্তুগাল জাতীয় দলের আক্রমণভাগের খেলোয়াড়, ক্রিস্তিয়ানো রোনালদো। তিনি অল্পসংখ্যক খেলোয়াড়দের একজন যিনি ১,৩০০টির বেশি পেশাদার খেলায় অংশগ্রহণ করেছেন এবং তার ক্লাব ও দেশের হয়ে ৯০০ এর অধিক গোল করেছেন।
নিউজিল্যান্ডীয় টেস্ট ক্রিকেটারদের তালিকা

অত্র নিবন্ধটি নিউজিল্যান্ডীয় টেস্ট ক্রিকেটারদের তালিকা। আন্তর্জাতিক ক্রিকেটের প্রধান কেন্দ্রবিন্দু হচ্ছে টেস্ট ক্রিকেট, যাতে টেস্ট পরিবারভূক্ত দু’টি ক্রিকেট দলের মধ্যে অনুষ্ঠিত হয়। নিউজিল্যান্ড ১৯৩০ সালে টেস্ট পরিবারভূক্ত হয়। ১২ ডিসেম্বর, ২০২০ তারিখ পর্যন্ত ২৭৯ জন ক্রিকেটার নিউজিল্যান্ড জাতীয় ক্রিকেট দলের পক্ষে টেস্ট ক্রিকেটে অংশগ্রহণ করেছেন। যেদিন একজন খেলোয়াড় তার প্রথম টেস্ট ক্যাপ পায়, সেই ক্রমিক অনুসারে এ তালিকাটি সাজানো হয়েছে। যদি একাধিক খেলোয়াড় একই টেস্ট খেলায় তাঁর প্রথম টেস্ট ক্যাপ পায়, সেক্ষেত্রে খেলোয়াড়দের পারিবারিক নামের বর্ণানুক্রম অনুসারে (ইংরেজি নামের বর্ণানুক্রম) তালিকাভুক্ত করা হয়েছে।
পরিসংখ্যানটি ১২ ডিসেম্বর, ২০২০ তারিখ অনুযায়ী সঠিক।
পাঁচ ফোড়ন

পাঁচ ফোড়ন () হল দক্ষিণ এশিয়ায় ব্যবহৃত একটি জনপ্রিয় মসলার মিশ্রণ যা বাংলাদেশ, পূর্ব ভারত ও দক্ষিণ নেপালে বিশেষ কিছু রান্নায় (বিশেষ করে ডাল ও আচার বানাতে) ব্যবহার করা হয়ে থাকে। পাঁচ ফোড়ন বা পাঁচ মসলাকে মৈথিলী ভাষায় পাঞ্চ ফোরন, নেপালি ভাষায় পাদকুনে মশলা, অসমীয়া ভাষায় পাস ফুরন এবং উড়ীয়া ভাষায় পঞ্চু ফুতানা বলে ডাকে। 
পাঁচ ফোড়নের ব্যবহৃত সকল মসলা দানাদার বা মসলা বীজ। সাধারণত পাঁচ ফোড়ন মসলায় মেথি বীজ, মৌরি বীজ, কালোজিরা বীজ, জিরা বীজ, সরিষা বীজ সমপরিমাণে থাকে। কিছু রাধুনী  মেথি কম পরিমাণে ব্যবহার করতে পছন্দ করে, যাতে মশলার স্বাদ একটু তিক্ত হয়। বাংলাদেশে কোথাও কোথাও বা কখনও কখনও সরিষার পরিবর্তে ধনে ব্যবহার করা হয়। ভারতে কখনও কখনও সরিষার পরিবর্তে রাধুনি বীজও ব্যবহার করে থাকে। পাশ্চাত্যে যেখানে রাধুনি পাওয়া দুষ্প্রাপ্য সেখানে পাথুনি বীজ ব্যবহৃত হয়।
ভারতীয় বন্যপ্রাণী

ভারত তার প্রাণীজগৎ ও জীববৈচিত্র্যের জন্য পৃথিবীখ্যাত। মুষ্টিমেয় কিছু গৃহপালিত পশু যেমন গোরু, মহিষ, ছাগল, মুরগি, এবং ব্যাক্ট্রিয়ান ও ড্রোমেডারি উট ছাড়াও ভারতে বহু ধরনের প্রাণী বসবাস করে। এখানে বসবাস করে বেঙ্গল ও ইন্দোচীন বাঘ, এশীয় সিংহ, ভারতীয় ও ইন্দোচীন চিতা, তুষার চিতা, মেঘলা চিতা, হরিণের বিভিন্ন জাত, যেমন চিত্রা, হাঙ্গুল, বারশিঙ্গা; ভারতীয় হাতি, ভারতীয় গণ্ডার, এবং আরও অনেক। এলাকাটির সমৃদ্ধ এবং বৈচিত্র্যপূর্ণ বণ্যপ্রাণী ১২০+ জাতীয় উদ্যানে, ১৮ বায়োস্ফিয়ার সংরক্ষণে এবং ৫০০+ বণ্যপ্রাণী অভয়ারণ্যে সংরক্ষিত আছে। ভারতে পৃথিবীর সবচেয়ে জীববৈচিত্র্যপূর্ণ এলাকা গুলির একটি আছে এবং এখানে পৃথিবীর ৩৬টি জীববৈচিত্র্য হটস্পট – বা ধনভাণ্ডার গুলির ৪টি আছে – সেগুলি হল পশ্চিমঘাট পর্বতমালা, পূর্ব হিমালয়, ইন্দো-বার্মা ও সুন্ডা ল্যান্ড। যেহেতু ভারতে বহু দুর্লভ ও বিপন্ন প্রজাতি বসবাস করে, সেইহেতু এই প্রাণী গুলির সংরক্ষণের জন্য বণ্যপ্রাণী ব্যবস্থাপনা কার্যকর। ভারত ১৭টি বিশালবিবিধ দেশগুলির একটি। একটি পরিসংখ্যান অনুযায়ী ভারত ও অন্য ১৬টি বিশালবিবিধ দেশে একত্র ভাবে পৃথিবীর প্রায় ৬০-৭০% জীববৈচিত্র্য আছে। ভারতে, যা ইন্দোমালয় এলাকার একটি অংশ, বাস করে ৭.৬% স্তন্যপায়ী, ১২.৬% পক্ষী, ৬.২% সরীসৃপ, এবং ৬.০% সপুষ্পক উদ্ভিদের প্রজাতি।
বহু ভারতীয় প্রজাতির পূর্বপুরুষ টাক্সন যার উৎপত্তি গন্ডোয়ানাল্যান্ডে, যার অন্তর্গত আসলে ভারত ছিল। উপদ্বীপীয় ভারতের লরেশিয়ার প্রতি গমন ও ধাক্কা প্রজাতিতে বিশাল বদল এনেছিল। যদিও, ২ কোটি বছর আগে আগ্নেয়প্র্রক্রিয়া ও জলবায়ু পরিবর্তনের জন্য বহু ভারতীয় স্থানীয় ধরনের বিলুপ্তি ঘটালো। তারপর দ্রুত, ভারতে স্তন্যপায়ীরা ঢুকে পড়ল এশিয়া থেকে, উদীয়মান হিমালয়ের দুই দিকের প্রাণীভুগোলিক গিরিপথ দিয়ে। ফলস্বরূপ, ভারতীয় প্রজাতিগুলির মধ্যে, মাত্র ১২.৬% স্তন্যপায়ী এবং ৪.৫% পাখিই স্থানীয়, ৪৫.৮% সরীসৃপ এবং ৫৫.৮% উভচরের সঙ্গে। উল্লেখযোগ্য স্থানীয়রা হচ্ছে নীলগিরি লেঙ্গুর এবং পশ্চিমঘাটের খয়েরি ও গাঢ় লাল বেড ডোমস্‌ টোড বা কচ্ছপ। ভারতে বাস করে আইইউসিএন-চিহ্নিত বিপন্ন প্রাণীগুলির মধ্যে ১৭২টি প্রাণী, অর্থাৎ ২.৯%। এগুলির অন্তর্গত এশীয় হাতি, এশীয় সিংহ, বেঙ্গল টাইগার, ভারতীয় গণ্ডার, স্বাদুপানির কুমির, এবং ভারতীয় হোয়াইট-রাম্পড্‌ শকুন, যা একটি প্রায়-বিলুপ্তি ভুগেছিল এবং আইইউসিএন লাল তালিকায় ২০০০ সাল থেকে আছে।
সাম্প্রতিক দশকগুলিতে, মানব আক্রমণ ভারতের বণ্যপ্রাণীর বিরাট ক্ষতি করেছে; সমাধানে, জাতীয় উদ্যান ও সংরক্ষিত এলাকার রীতি, ১৯৩৫ সালে প্রথম প্রতিষ্ঠিত, সম্প্রসারিত করা হয়েছিল। ১৯৭২ সালে, ভারত কার্যকর করল বণ্যপ্রাণী সুরক্ষা আইন ও ব্যাঘ্র প্রকল্প অতি গুরুত্বপূর্ণ আবাস রক্ষা করতে; আরও ফেডারেল সুরক্ষা ৮০'র দশকে সালে কার্যকর হয়। ৫৪৩টি অভয়ারণ্যের পাশাপাশি, এখন ভারতে ১৮টি বায়োস্ফেয়ার সংরক্ষণ আছে, যার ১০টি আন্তর্জাতিক বায়স্ফেয়ার সংরক্ষণের নেটওয়ার্কের অংশ; ২৬টি জলাভূমি রামসার কনভেনশানে নিবন্ধভুক্ত।
মহেঞ্জো দারোর সিলমোহরগুলিতে প্রদর্শিত, অশ্বত্থ গাছটি, গৌতম বুদ্ধকে ছায়া প্রদান করেছিল যখন তিনি বিশেষ জ্ঞানলাভ করেন। ভারতের সমৃদ্ধ জীববৈচিত্র্য ও বণ্যপ্রাণী এলাকার সংস্কৃতিতে স্পষ্ট প্রভাব রেখেছে। শব্দটি রুডইয়ার্ড কিপলিং-এর "দ্য জাংগল বুক"-এও খ্যাত করা হয়েছে। ভারতের বণ্যপ্রাণী আরও অনেক গল্প এবং উপকথার বিষয় হয়েছে যেমন "পঞ্চতন্ত্র"।
ভারতে বাস করে প্রচুর বিখ্যাত বৃহৎ স্তন্যপায়ী, যার মধ্যে পড়ে এশীয় হাতি, বেঙ্গল ও ইন্দোচিন বাঘ, এশীয় সিংহ, মেঘলা চিতা, ভারতীয় চিতা, ভারতীয় শ্লথ ভালুক এবং ভারতীয় গণ্ডার। কয়েকটি অন্য ভারতীয় বৃহৎ স্তন্যপায়ী হল: দুর্লভ বুনো মোষ, গাইল, গৌর, এবং হরিণের বিভিন্ন প্রজাতি।
জঁ দ্যুজার্দাঁ

জঁ দ্যুজার্দাঁ (ফরাসি: Jean Dujardin; জন্ম ১৯ জুন১৯শে জুন ১৯৭২) হলেন একজন ফরাসি অভিনেতা ও পরিচালক। তিনি স্ট্যান্ড-আপ কৌতুকাভিনেতা হিসেবে তার কর্মজীবন শুরু করেন। পরবর্তীতে তিনি কয়েকটি টেলিভিশন অনুষ্ঠান ও চলচ্চিত্রে অতিথি চরিত্রে অভিনয় করেন। তিনি টেলিভিশন ধারাবাহিক "অঁ গার" ও "অঁ ফিল"-এ অভিনয় করে প্রসিদ্ধি অর্জন করেন এবং পরবর্তীতে "ব্রিস দ্য নিচ" ও মিশেল আজানাভিস্যুস পরিচালিত "ওএসএস ১১৭: কায়রো, নেস্ট অব স্পাইজ" ও এর অনুবর্তী পর্ব "ওএসএস ১১৭: লস্ট ইন রিও", এবং "৯৯ ফ্রঁস" চলচ্চিত্রে অভিনয় করে সফলতা অর্জন করেন।
দ্যুজার্দাঁ ২০১১ সালে একাধিক পুরস্কার বিজয়ী নির্বাক চলচ্চিত্র "দি আর্টিস্ট"-এ জর্জ ভালেন্তিন চরিত্রে অভিনয় করে আন্তর্জাতিক খ্যাতি অর্জন করেন। তার এই কাজের জন্য তিনি একাধিক পুরস্কার অর্জন করেন, যার মধ্যে রয়েছে শ্রেষ্ঠ অভিনেতা বিভাগে একাডেমি পুরস্কার, যা কোন ফরাসি অভিনেতার জন্য প্রথমবার; শ্রেষ্ঠ সঙ্গীতধর্মী বা হাস্যরসাত্মক চলচ্চিত্র অভিনেতা বিভাগে গোল্ডেন গ্লোব পুরস্কার; শ্রেষ্ঠ প্রধান চরিত্রে অভিনেতা বিভাগে বাফটা পুরস্কার, স্ক্রিন অ্যাক্টরস গিল্ড পুরস্কার ও শ্রেষ্ঠ অভিনেতা বিভাগে কান চলচ্চিত্র উৎসব পুরস্কার। এই দশকে তিনি মার্টিন স্কোরসেজির ব্ল্যাক কমেডিধর্মী "দ্য উলফ অব ওয়াল স্ট্রিট" (২০১৩) এবং জর্জ ক্লুনির ইতিহাস-আশ্রিত নাট্যধর্মী "দ্য মনুমেন্ট্‌স মেন" (২০১৪) চলচ্চিত্রে অভিনয় করেন।
ফ্রাংক বোরজেগি

ফ্রাংক বোরজেগি (ইংরেজি: Frank Borzage; জন্ম: ২৩শে এপ্রিল ১৮৯৪ – ১৯শে জুন ১৯৬২) ছিলেন একজন মার্কিন চলচ্চিত্র পরিচালক ও অভিনেতা। তিনি তার পরিচালিত "সেভেন্‌থ হেভেন" (১৯২৭), "স্ট্রিট অ্যাঞ্জেল" (১৯২৮), "ম্যান্‌স ক্যাসল" (১৯৩৩) ও "দ্য মর্টাল স্টর্ম" (১৯৪০) চলচ্চিত্রের জন্য সুপরিচিত। তিনি "সেভেন্‌থ হেভেন" ও "ব্যাড গার্ল" চলচ্চিত্র পরিচালনা করে দুবার শ্রেষ্ঠ পরিচালনার জন্য একাডেমি পুরস্কার অর্জন করেন।
বোরজেগির পিতা লুইজি বোরজেগা ১৮৫৯ সালে অস্ট্রীয় সাম্রাজ্যের (বর্তমান ইতালি) রনজোনে জন্মগ্রহণ করেছিলেন। পাথরের মিস্ত্রী হিসেবে তিনি মাঝে মাঝে সুইজারল্যান্ডে কাজ করতেন। সেখানে তার মারিয়া রুয়েগের (১৮৬০-১৯৪৭) সাথে পরিচয় হয়। রুয়েগ একটি সিল্ক ফ্যাক্টরিতে কাজ করতেন। ১৮৮০-এর দশকের প্রথম দিকে বোরজেগা পেন্সিলভেনিয়ার হ্যাজলটনে চলে যান, সেখানে তিনি কয়লার খনিতে কাজ করতেন। তিনি তার বাগদত্তা রুয়েগকেও মার্কিন যুক্তরাষ্ট্রে নিয়ে যান এবং ১৮৮৩ সালে তিনি তাকে বিয়ে করেন।
তাদের প্রথম সন্তান হেনরি ১৮৮৫ সালে জন্মগ্রহণ করে। বোরজেগা পরে সপরিবারে উটাহ অঙ্গরাজ্যের সল্ট লেক সিটিতে চলে যান। সেখানে ১৮৯৪ সালের ২৩শে এপ্রিল ফ্রাংক বোরজেগি জন্মগ্রহণ করেন। ১৯১৯ সাল পর্যন্ত তারা সেখানেই বসবাস করেন। বোরজেগা দম্পতির ১৪ জন সন্তান জন্মগ্রহণ করে, তন্মধ্যে আটজন প্রাপ্ত বয়স পর্যন্ত বেঁচে ছিলেন, তারা হলেন হেনরি (১৮৮৫-১৯৭১), ম্যারি এমা (১৮৮৬-১৯০৬), বিল (১৮৯২-১৯৭৩), ফ্রাংক, ড্যানিয়েল (১৮৯৬-১৯৭৫), লু (১৮৯৮-১৯৭৪), ডলি (১৯০১-২০০২), এবং সু (১৯০৫-১৯৯৮)। লুইজি বোরজেগা ১৯৩৪ সালে এক গাড়ি দুর্ঘটনায় মারা যান এবং মারিয়া রুয়েগ ১৯৪৭ সালে ক্যান্সারে আক্রান্ত হয়ে মারা যান।
১৯১২ সালে ফ্রাংক বোরজেগি হলিউডে অভিনেতা হিসেবে কাজ পান। তিনি ১৯১৭ সাল পর্যন্ত অভিনেতা হিসেবে কাজ করেন। ১৯১৫ সালে "দ্য পিচ ও চ্যান্স" চলচ্চিত্র দিয়ে তার পরিচালনায় আত্মপ্রকাশ ঘটে।
বোরজেগি ১৯২০-এর দশক জুড়েই পরিচালক হিসেবে সফল ছিলেন, কিন্তু তিনি তার সফলতার শীর্ষে পৌঁছান নির্বাক চলচ্চিত্র যুগের শেষভাগে ও সবাক চলচ্চিত্র যুগের শুরুতে। জার্মান পরিচালক এফ. ডব্লিউ. মুর্নো দ্বারা প্রভাবিত বোরজেগি পরিচালনায় নিজস্ব ধারার সৃষ্টি করেন। তিনি জ্যানেট গেনর ও চার্লস ফ্যারেলকে নিয়ে একাধিক প্রণয়ধর্মী চলচ্চিত্র নির্মাণ করে সফলতা লাভ করেন। ১৯২৭ সালে গেনর-ফ্যারেল জুটিকে নিয়ে "সেভেন্‌থ হেভেন" চলচ্চিত্র নির্মাণ করে তিনি শ্রেষ্ঠ পরিচালনার জন্য একাডেমি পুরস্কার অর্জন করেন। এই জুটিকে নিয়ে তার আর দুটি উল্লেখযোগ্য চলচ্চিত্র হল "স্ট্রিট অ্যাঞ্জেল" (১৯২৮) ও "লাকি স্টার" (১৯২৯)। বোরজেগি ১৯৩১ সালে "ব্যাড গার্ল" চলচ্চিত্র নির্মাণ করে তার দ্বিতীয় একাডেমি পুরস্কার অর্জন করেন।
রায়

রায় বঙ্গ বা বাংলার একটি সাধারণ হিন্দু বাঙালি পদবি অথবা উপাধী। যা বাঙালি চাকমা, বর্মন, বৈদ্যব্রাহ্মণ, বর্গক্ষত্রিয় (ব্যাগদি), ব্রাহ্মণ, মাহিষ্য, কায়স্থ জাতি ও বিভিন্ন তপশিলি জাতির মানুষের মধ্যে পাওয়া যায়, কমতাপুর রাজ্যে বেশির ভাগই থাকে এই পদবীর মানুষ পশ্চিমবঙ্গের কোচবিহার জেলা ও জলপাইগুড়ি জেলার।
মার্টিন ল্যান্ডাউ

মার্টিন জেমস ল্যান্ডাউ (ইংরেজি: Martin James Landau; ২০শে জুন ১৯২৮ - ১৫ই জুলাই ২০১৭) ছিলেন একজন মার্কিন অভিনেতা, অভিনয়ের কোচ, প্রযোজক ও সম্পাদকীয় কার্টুনিস্ট। ১৯৫০-এর দশক থেকে তিনি চলচ্চিত্রে অভিনয় শুরু করেন। অভিনয়ের স্বীকৃতি হিসেবে তিনি একটি একাডেমি পুরস্কার, দুটি গোল্ডেন গ্লোব পুরস্কার ও একটি স্ক্রিন অ্যাক্টরস গিল্ড পুরস্কার অর্জন করেন।
প্র্যাট ইনস্টিটিউটে পড়াশুনার পর তিনি অ্যাক্টরস স্টুডিওতে লি স্ট্রাসবার্গ, এলিয়া কাজান ও হ্যারল্ড ক্লুরম্যানের অধীনে অভিনয়ের প্রশিক্ষণ গ্রহণ করেন। ১৯৫৭ সালে "মিডল অব দ্য নাইট" মঞ্চনাটক দিয়ে তার ব্রডওয়ে মঞ্চে অভিষেক হয়। তার অভিনীত প্রথম আলোচিত চলচ্চিত্র হল অ্যালফ্রেড হিচককের "নর্থ বাই নর্থওয়েস্ট" (১৯৫৯)। পরবর্তীতে তিনি নিয়মিত "" টেলিভিশন ধারাবাহিক অভিনয় করেন, এবং এই কাজের জন্য তিনি কয়েকটি এমি পুরস্কার ও গোল্ডেন গ্লোব পুরস্কারের মনোনয়ন লাভ করেন।
ল্যান্ডাউ "" (১৯৮৮) চলচ্চিত্রে অভিনয় করে তার প্রথম গোল্ডেন গ্লোব পুরস্কার অর্জন করেন এবং প্রথম একাডেমি পুরস্কারের মনোনয়ন লাভ করেন। "ক্রাইমস্‌ অ্যান্ড মিসডেমিনরস্‌" (১৯৮৯) চলচ্চিত্রে অভিনয় করে তিনি তার দ্বিতীয় একাডেমি পুরস্কারের মনোনয়ন পান। "এড উড" (১৯৯৪) চলচ্চিত্রে বেলা লুগসি চরিত্রে অভিনয় করে তার প্রথম একাডেমি পুরস্কার, দ্বিতীয় গোল্ডেন গ্লোব পুরস্কার এবং প্রথম স্ক্রিন অ্যাক্টরস গিল্ড পুরস্কার অর্জন করেন। তিনি ২০১৭ সালে মৃত্যুর পূর্ব পর্যন্ত চলচ্চিত্র ও টেলিভিশনে কাজ চালিয়ে যান এবং অ্যাক্টরস স্টুডিওর হলিউড শাখায় যোগ দেন।
বাংলাদেশে প্রচলিত মসলার তালিকা

বাংলাদেশে প্রচলিত মসলার তালিকাতে বিভিন্ন ধরনের মসলা অন্তর্ভুক্ত রয়েছে, যেগুলো দক্ষিণ ও দক্ষিণ-পূর্ব এশিয়ায় জন্মে। এদের মদ্ধে অনেক মসলা অন্তর্ভুক্ত আছে যেগুলোর উৎপত্তিস্থল বাংলাদেশে নয় বরং অন্য কোনো অঞ্চলে আর বিভিন্ন সময়ে সেগুলো এ অঞ্চলের সমভাবাপন্ন জলবায়ু এলাকায় আনা হয় এবং এখন স্থানীয়ভাবে শতাব্দীর পর শতাব্দী ধরে চাষ করা হচ্ছে।
বাংলাদেশ প্রায় ৫০টির মতো মসলা প্রচলিত।
মিথ্যা জাগরণ

স্বপ্নেই মিথ্যা জাগরণ একটি প্রাণবন্ত এবং বিশ্বাসযোগ্য স্বপ্ন যেখানে কর্তা মনে করেন সে ঘুম থেকে জেগে গেছে কিন্তু বাস্তবে স্বপ্ন দেখছেন। এরুপ মিথ্যা জাগরণের পরে কর্তা স্বপ্নের মধ্যেই দৈনন্দিন কাজ যেমনঃ রান্না, পরিষ্কার করা, খাওয়া-দাওয়া এবং শৌচাগার ব্যবহার করার মত কাজ করে। এসময় কর্তা হয়তো স্বপ্নে শৌচাগার ব্যবহার করছে, কিন্তু বাস্তবে তিনি বিছানা আর্দ্র করার মত কাজ করে ফেলে। ঘুমের মধ্যে বিছানা ভিজানোর এটা একটা কারণ হতে পারে।
লুসিড স্বপ্ন (এ জাতীয় স্বপ্ন দেখার সময়, স্বপ্নদ্রষ্টা জাগ্রত থাকে এবং বুঝতে পারে, সে স্বপ্ন দেখছে) দেখার পরবর্তী ধাপে মানুষ স্বপ্নের মধ্যেই সজাগ হতে পারে। বিশেষ করে, লুসিড স্বপ্নের পরবর্তী ধাপে যদি মানুষ স্বপ্নের মধ্যেই জাগ্রত হয়, তবে এ পর্যায়টিকে "প্রাক লুসিডীয় স্বপ্ন", বলে। এপর্যায়ে স্বপ্ন দ্রষ্টা বুঝতে পারে না, সে কী জেগে আছে, না ঘুমানো অবস্থায় স্বপ্ন দেখছে। হার্ভার্ডের মনস্তত্ত্ববিদ ডেইরড্রে ব্যারেট ২০০ জন মানুষের কাছ থেকে ২০০০ স্বপ্নকে পরীক্ষণ করে তিনি বলেন, মিথ্যা জাগরণ এবং লুসিডীয় স্বপ্ন একই স্বপ্নের ভিতর যুগপৎভাবে অথবা একই রাতে ভিন্ন ভিন্ন স্বপ্নের মধ্যে ঘটতে পারে।
মিথ্যা জাগরণ আরেকটি প্রকরণ হলো এর ধারাবাহিকতা। এই ধারাবাহিকতায় কর্তা ভাবে সে জেগে আছে, কিন্তু বাস্তবে সে নিদ্রাচ্ছন্ন থাকে। তার মস্তিষ্ক তাকে এমনভাবে উদ্দীপ্ত করে, যাতে সে ভাবে জেগে আছে। এই অবস্থায় সে যেসব কাজ করে, তা অনিচ্ছাকৃতভাবেই করে। এই ধরনের কাজকে অবচেতনভাবে করা কাজের সাথে তুলনা করা হয়।
কিছু সুনির্দিষ্ট বিষয় এসময় বাস্তবায়িত করা যায় না। যেমনঃ দেয়ালে রঙ করা অথবা কথা বলা কঠিন হয়ে পরে, কঠিন হয়ে পরে কোনো কিছু পড়া (লুসিড স্বপ্নে কোনো কিছু পড়া কার্যত অসম্ভব)।
একই ঘুমে ভিতরেই স্বপ্নে মিথ্যা জাগরণ বারবার হতে পারে। কর্তা হয়তো ঘুমাতে ঘুমাতেই স্বপ্ন দেখছে যে, সে জেগেছে, প্রাতঃরাশ করছে, মুখ ধৌত করছে, নিয়মিত কাজ করতে করতেই আবার বিছানা থেকে ঘুম ভেঙে জেগে উঠলো (বাস্তবে তখনো ঘুমাচ্ছে)। পুনরায় সে প্রাতঃরাশ সহ দৈনন্দিন কাজ শুরু করলো। এটাকেই স্বপ্নের মধ্যে মিথ্যা জাগরণের পুনরাবৃত্ত বলে। বার্ট্রান্ড রাসেল দাবী করেছেন, তিনি সাধারণ সংজ্ঞাহীন অবস্থায় এরকম মিথ্যা জাগরণের ঘটনা প্রায় একশতের মত অনুভব করেছেন।
বাংলাভাষী অঞ্চলে ব্যবহৃত মসলার তালিকা

এই ভুক্তিতে বাংলাভাষী অঞ্চলে ব্যবহৃত মসলার তালিকা দেওয়া হয়েছে। বাংলাভাষী অঞ্চল বলতে বাংলাদেশ ও ভারতের পশ্চিমবঙ্গকে বুঝানো হয়েছে।
তপন বিধানসভা কেন্দ্র

তপন (বিধানসভা কেন্দ্র) ভারতের পশ্চিমবঙ্গ রাজ্যের দক্ষিণ দিনাজপুর জেলার একটি বিধানসভা কেন্দ্র। এই কেন্দ্রটি এসটি এর জন্য সংরক্ষিত। 
ভারতের সীমানা পুনর্নির্ধারণ কমিশনের নির্দেশিকা অনুসারে, ৪০ নং তপন (এসটি)বিধানসভা কেন্দ্রটি দ্বীপখান্ডা, গোফানগর, হারসুরা, মালঞ্চ এবং তপন চন্ডীপুর গ্রাম পঞ্চায়েত গুলি তপন সমষ্টি উন্নয়ন ব্লক এবং বোয়ালদার, চকভৃগু, জলঘর, বোল্লা, ডাঙা, গোপালবাটি, নজিরপুর এবং পাটিরাম গ্রাম পঞ্চায়েত গুলি বালুরঘাট সমষ্টি উন্নয়ন ব্লক এর অন্তর্গত।
তপন (এসটি)বিধানসভা কেন্দ্রটি ৬ নং বালুরঘাট লোকসভা কেন্দ্রের অন্তর্গত।
২০১১ সালের নির্বাচনে, তৃণমূল কংগ্রেসের বাচ্চু হাঁসদা আরএসপি'র তার নিকটতম প্রতিদ্বন্দ্বী খারা সোরেনকে পরাজিত করেন।
১৯৮২ থেকে ২০০৬ সাল পর্যন্ত আরএসপি খারা সোরেন তপন (এসটি) কেন্দ্র থেকে ছয় বার জয়লাভ করেছিলেন, তার নিকটতম প্রতিদ্বন্দ্বী ২০০৬ সালে বিজেপি এর কলম্বাস তিরকে কে, ২০০১ সালে তৃণমূল কংগ্রেস অনন্য উরুকে, ১৯৯৬ এবং ১৯৯১ সালে কংগ্রেসের লক্ষীরাম হেমব্রমকে, ১৯৮৭ সালে কংগ্রেসের জাপান ভোনাজালাকে এবং ১৯৮২ সালে কংগ্রেসের জাপান হাসদাকে পরাজিত করেন। অধিকাংশ বছরে প্রতিযোগিতাগুলিতে বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। ১৯৭৭ সালে আরএসপি'র নাথেনিয়াল মুর্মু কংগ্রেসের সেবাস্টিয়ান টুডুকে পরাজিত করেন।
১৯৭২ এবং ১৯৭১ সালে কংগ্রেস পট্রাশ হেমব্রাম জয়ী হন। ১৯৬৯, ১৯৬৭ এবং ১৯৬২ সালে আরএসপি/ নির্দল নাথেনিয়াল মুর্মু জয়ী হন। ১৯৬২ সালের আগে তপন কেন্দ্রটি ছিল না।
২০১৮ ফিফা বিশ্বকাপ পরিসংখ্যান

নিম্নে ২০১৮ সালের ১৪ই জুন হতে ১৫ই জুলাই পর্যন্ত রাশিয়ায় অনুষ্ঠিত ২০১৮ ফিফা বিশ্বকাপের পরিসংখ্যান উল্লেখ করা হলো।
এখানে পেনাল্টি শুট-আউটে করা গোলগুলো পরিগণিত হয়নি এবং পেনাল্টি শুট-আউটে বিজয়ী নির্ধারিত ম্যাচগুলো ড্র হিসেবে গণ্য করা হয়েছে।
<section begin=Goalscorers /><section end=Goalscorers />
প্রোটন-প্রোটন চক্র

সূর্যসম ভরবিশিষ্ট তারাদের ক্ষেত্রে যে প্রক্রিয়ায় শক্তি উৎপন্ন হয়, তার নাম প্রোটন প্রোটন চক্র।
<chem> ^1_1H^+ + ^1_1H^+ -> ^2_1D + e^+ + \nu</chem> 
<chem> ^2_1D + ^1_1H^+ -> ^3_2He + \gamma</chem>
<chem> ^3_2He + ^3_2He -> ^4_2He + ^1_1H^+ + ^1_1H^+</chem> 
এখানে একটি মজার ব্যাপার ঘটে হাউড্রোজেনের ভর ১.০০৭৯৭ একক, ফলে চারটি হাইড্রোজেনের মোট ভর দাড়ায় ৪.০৩১৮৮ একক। অথচ, একটি হিলিয়ামের ভর ৪.০০২৬ একক। তাহরে বাকী ভর যায় কোথায়? এখানে আসন্ন ভর গ্রহণ না করে প্রকৃত ভর ধরা হয়েছে এবং গোলমালটা চোখে পড়েছে অতিরিক্ত এই ০.০২৯২৮ একক ভর সম্পূর্ণ শক্তিতে পরিণত হয় এবং শক্তির পরিমাণ
আইনস্টাইনের বিখ্যাত ভর-শক্তি সমীকরণ Ε=mc^2 সমীকরণ দ্বারা নির্ণয় করা যায়। সূর্যের ক্ষেত্রে প্রতি সেকেন্ডে ৬৭ কোটি টন হাইড্রোজেন পুড়ে যায় এবং প্রতি সেকেন্ডে ৪০ লক্ষটন পদার্থ বিশুদ্ধ শক্তিতে পরিণত হচ্ছে।
কার্বন-নাইট্রোজেন-অক্সিজেন চক্র

সূর্যের চেয়ে বেশি ভরের তারাদের ক্ষেত্রে কেন্দ্রীণ মিথস্ক্রিয়া যে প্রক্রিয়ায় হয়, তাকে কার্বন-কার্বন চক্র বলে।
কার্বন ১২+প্রোটন, নাইট্রোজেন ১২ + গামারশ্মি, কার্বন ১৩ + পজিট্রন + নিউট্রিনো,
কার্বন ১৩ + প্রোটন, নাইট্রোজেন ১৪ + গামারশ্মি, নাইট্রোজন ১৪ + প্রোটন, অক্সিজেন ১৫ + পজিট্রন + নিউট্রিনো, নাইট্রোজেন ১৫ + পজিট্রন + নিউট্রিনো, নাইট্রোজেন ১৫ + প্রোটন, কার্বন ১২ + হিলিয়াম ৪..
এখানে, কার্বন, নাইট্রোজেন ও অক্সিজেন প্রভাবক হিসেবে কাজ করে। অর্থাৎ বিক্রিয়া চালানোর জন্য এরা অপরিহার্য, কিন্তু এরা নিজেরা বিক্রিয়ায় ব্যবহৃত হয় না। যেমন কার্বন চক্রে ১ম ধাপে৪ বিক্রিয়া শুরু করার জন্য কার্বনের কেন্ত্রীণ প্রয়োজন। আবার, শেষধাপে হিলিয়ামের সাথে এই কার্বন বেরিয়ে আসে। কাজেই মোটের উপর কার্বন পরমাণু বিক্রিয়ায় অংশ নেয় ঠিকই কিন্তু নিজেকে বিলিয়ে দেয় না।
কার্বন চক্র, প্রোটন চক্রের তুলনায় জটিলতার কিন্তু মোটের উপর ৪টি প্রোটন উপর্যুক্ত নিউক্লিয়ার বিক্রিয়ায় একটি হিলিয়াম গঠিত হয়। কাজেই নক্ষত্রের মক্তির জন্য যে ফিউশন বিক্রিয়া প্রয়োজন তা দু’টি চক্রের সাহায্যে ধাপে ধাপে সম্পূন্ন করা যায়। নিম্নভর তারাদের জন্য প্রোটন চক্র কিন্তু ভারী তারাদের জন্য কার্বন চক্র।
১৯৭০ ফিফা বিশ্বকাপ

১৯৭০ ফিফা বিশ্বকাপ হচ্ছে বিশ্ব পুরুষ ফুটবল প্রতিযোগিতার নবম সংস্করণ। ৩১ মে থেকে ২১ জুন পর্যন্ত এটি মেক্সিকো-তে আয়োজিত হয় এবং এটি উত্তর আমেরিকা মহাদেশে অনুষ্ঠিত প্রথম বিশ্বকাপ এবং ইউরোপ ও দক্ষিণ আমেরিকার বাইরে অনুষ্ঠিত প্রথম বিশ্বকাপ। ১৯৬৮ সালের মে থেকে বাছাইপর্ব শুরু হয়েছিল। বাছাইপর্ব থেকে ১৪টি দল এবং আয়োজক মেক্সিকো ও তৎকালীন শিরোপা বিজয়ী ইংল্যান্ডকে নিয়ে মোট ১৬টি দল চূড়ান্ত আসরে প্রতিযোগিতা করে। এই আসরে এল সালভেদর, ইসরায়েল ও মরক্কো তাদের প্রথমবারের মত বিশ্বকাপে অংশগ্রহণ করে।
ব্রাজিল এই আসরে শিরোপা অর্জন করে, তারা তৎকালীন দুইবারের শিরোপাধারী ইতালিকে মেক্সিকো সিটিতে অনুষ্ঠিত ফাইনাল খেলায় ৪-১ গোলে পরাজিত করে। ফলে তারা তৃতীয়বারের মতো বিশ্ব চ্যাম্পিয়ন হয় ও স্থায়ীভাবে জুলে রিমে ট্রফির মালিক হয় এবং ১৯৭৪ সালে নতুন ট্রফির উদ্বোধন করা হয়। বিজয়ী দলের অধিনায়ক কার্লোস আলবার্তো এবং অন্যান্য খেলোয়াড় তথা পেলে, গারসন, জর্জিনহো, রিভেলিনো, ও তোসতাওকে প্রায়ই বিশ্বকাপের সর্বকালের সেরা দল হিসেবে অভিহিত করা হয়। তারা চূড়ান্ত পর্বের ছয়টি খেলা এবং কোয়ালিফাইং পর্বের সবকয়টি খেলা জয়লাভ করে।
গঙ্গারামপুর বিধানসভা কেন্দ্র

গঙ্গারামপুর (বিধানসভা কেন্দ্র) ভারতের পশ্চিমবঙ্গ রাজ্যের দক্ষিণ দিনাজপুর জেলার একটি বিধানসভা কেন্দ্র। এই কেন্দ্রটি এসসি এর জন্য সংরক্ষিত।
ভারতের সীমানা পুনর্নির্ধারণ কমিশনের নির্দেশিকা অনুসারে, ৪১ নং গঙ্গারামপুর (এসসি)বিধানসভা কেন্দ্রটি গঙ্গারামপুর পৌরসভা, বেলবাড়ি-১, দামদামা, গঙ্গারামপুর এবং নন্দনপুর গ্রাম পঞ্চায়েত গুলি গঙ্গারামপুর সমষ্টি উন্নয়ন ব্লক এবং আজমতপুর, অউটিনা, গুরাইল, হজরতপুর, রামচন্দ্রপুর এবং রামপাড়া চেঞ্চরা গ্রাম পঞ্চায়েত গুলি তপন সমষ্টি উন্নয়ন ব্লক এর অন্তর্গত।
গঙ্গারামপুর (এসসি)বিধানসভা কেন্দ্রটি ৬ নং বালুরঘাট লোকসভা কেন্দ্রের অন্তর্গত।
২০১১ সালের নির্বাচনে, তৃণমূল কংগ্রেসের সত্যেন্দ্রনাথ রায় তার নিকটবর্তী প্রতিদ্বন্দ্বী সিপিআই (এম) -এর নন্দলাল হাজরাকে পরাজিত করেন।
২০০৬ এবং ২০০১ সালে রাজ্য বিধানসভা নির্বাচনে, সিপিআই (এম) -এর নারায়ণ বিশ্বাস তার নিকটতম প্রতিদ্বন্দ্বী তৃণমূল কংগ্রেসের বিপ্লব মিত্রকে পরাজিত করে গঙ্গারামপুর কেন্দ্র থেকে জয়লাভ করেছিলেন। ১৯৯৬ সালে সিপিআই (এম) -এর মিনতি ঘোষ বিজেপি'র আশিষ মজুমদারকে, ১৯৯১ সালে কংগ্রেসের বিপ্লব মিত্রকে এবং ১৯৮৭ সালে কংগ্রেসের আহমেদ মসলিহউদ্দিনকে পরাজিত করেন। ১৯৮২ সালে আইসিএসের আহমেদ মসলিহউদ্দিন সিপিআই (এম) -এর অরবিন্দ চক্রবর্তীকে পরাজিত করেন। ১৯৭৭ সালে সিপিআই (এম) -এর অরবিন্দ সরকার কংগ্রেসের আহমেদ মসলিহউদ্দিনকে পরাজিত করেন।
১৯৭২ এবং ১৯৭১ সালে কংগ্রেসের আহমেদ মসলিহউদ্দিন জয়ী হন। ১৯৬৯ সালে সিপিআই (এম) -এর অরবিন্দ সরকার জয়ী হন। ১৯৬৭ সালে কংগ্রেসের কে. সায়েদ জয়ী হন। ১৯৬২ সালে সিপিআই এর মঙ্গলা কিশকু জয়ী হন। ১৯৫৭ সালে গঙ্গারামপুর একটি যৌথ আসন ছিল, কংগ্রেসের লক্ষণ চন্দ্র হাঁসদা এবং সতিন্দ্রনাথ বসু উভয়েই জয়ী হন। ১৯৫১ সালে স্বাধীন ভারতের প্রথম নির্বাচনে কংগ্রেসের সতিন্দ্রনাথ বসু জয়ী হন।
শিনতারো কাতসু

শিনতারো কাতসু (জাপানি: 勝 新太郎, হেপবার্ন: Katsu Shintarō, ২৯শে নভেম্বর ১৯৩১ - ২১শে জুন ১৯৯৭) ছিলেন একজন জাপানি অভিনেতা, গায়ক, প্রযোজক ও পরিচালক। তিনি ১৯৭১ সালে শ্রেষ্ঠ পরিচালনা বিভাগে মাইনিচি চলচ্চিত্র পুরস্কার অর্জন করেন।
কাতসু অভিনেত্রী তামাও নাকামুরার স্বামী ও অভিনেতা রুইতারো গানের পিতা।
কাতসু ১৯৩১ সালের ২৯শে নভেম্বর টোকিওর ফুকাগাওয়াতে জন্মগ্রহণ করেন। তার জন্মনাম তোশিও ওকুমুরা (奥村 利夫)। তার পিতা কাতসুতোজি কিনেয়া ছিলেন একজন কাবুকি পারফরমার, যিনি নাগাউতা গান ও শামিসেন বাজানোর দক্ষতার জন্য প্রসিদ্ধ ছিলেন। কাতসুর বড় ভাই তোমিসাবুরা ওয়াকায়ামা ছিলেন একজন অভিনেতা। তিনি শৈশব থেকে নাগাউতা গানের তালিম নেন এবং ১৭ বছর বয়স থেকে তা পরিবেশনা শুরু করেন।
কাতসু শামিসেন বাদক হিসেবে তার কর্মজীবন শুরু করেন। কিন্তু তার পিতা ও বড় ভাইয়ের সাথে মার্কিন যুক্তরাষ্ট্রে এক আজুমা কাবুকি সফরে যাওয়ার সময় তিনি খেয়াল করেন অভিনয়ে পারিশ্রমিক ও সম্মাননা বেশি, ফলে তিনি অভিনয় শুরু করার সিদ্ধান্ত নেন। এই সফর থেকে জাপানে ফিরে এসে তিনি দাইয়ি মুভি কোম্পানিতে যোগ দেন এবং ১৯৫৪ সালে "হানা নো বিয়াক্কোতাই" চলচ্চিত্রে ক্ষুদ্র ভূমিকায় অভিনয় করেন। ১৯৬০-এর দশকে তিনি তিনটি দীর্ঘ চলচ্চিত্র ধারাবাহিকে অভিনয় করেন, সেগুলো হল "আকুমিও" ধারাবাহিক, "হুদলুম সোলজার" ধারাবাহিক ও "জাতোইচি" ধারাবাহিক।
শিনতারো কাতসু মাথা ও ঘাড়ের ক্যান্সারে আক্রান্ত হয়ে ১৯৯৭ সালের ২১শে জুন মারা যান।
মাঙ্গা ধারাবাহিক "ওয়ান পিস"-এর ফুজিতোরা চরিত্রটি তার অনুকরণে নির্মিত।
হরিরামপুর বিধানসভা কেন্দ্র

হরিরামপুর (বিধানসভা কেন্দ্র) ভারতের পশ্চিমবঙ্গ রাজ্যের দক্ষিণ দিনাজপুর জেলার একটি বিধানসভা কেন্দ্র। ২০১১ সালে হরিরামপুর বিধানসভা কেন্দ্রটি অস্তিত্ব লাভ করেছিল।
ভারতের সীমানা পুনর্নির্ধারণ কমিশনের নির্দেশিকা অনুসারে, ৪২ নং হরিরামপুর বিধানসভা কেন্দ্রটি হরিরামপুর সমষ্টি উন্নয়ন ব্লক এবং বাঁশিহারি সমষ্টি উন্নয়ন ব্লক এর অন্তর্গত।
হরিরামপুর বিধানসভা কেন্দ্রটি ৬ নং বালুরঘাট লোকসভা কেন্দ্রের অন্তর্গত।
২০১১ সালের নির্বাচনে, তৃণমূল কংগ্রেসের বিপ্লব মিত্র তার নিকটবর্তী প্রতিদ্বন্দ্বী সিপিআই (এম) -এর নারায়ণ বিশ্বাসকে পরাজিত করেন।
অতিবৈচিত্র্যময় দেশ

অতিবৈচিত্র্যময় দেশ বলতে সেইসব দেশকে বোঝায় যেখানে বিশ্বের অধিকাংশ প্রাণীর প্রজাতি ও উপপ্রজাতি বাস করে। ১৯৯৮ সালে কনজার্ভেশান ইন্টারন্যাশনাল (সিআই), একটি মার্কিন অলাভজনক প্রতিষ্ঠান ১৭টি অতিবৈচিত্র্যময় দেশ চিহ্নিত করে। এদের মধ্যে অনেকগুলি গ্রীষ্মপ্রধান অথবা প্রায়-গ্রীষ্মপ্রধান অঞ্চলে কিছু পুরোপুরি এবং কিছু আংশিকভাবে অবস্থিত। অতিবৈচিত্র্যময় দেশ মানে বৈচিত্র্যে বিশাল অবদান রাখা। একটি দেশকে অতিবৈচিত্র্যময় দেশ হতে হলে অবশ্যই অন্তত ৫০০০টি উপজাতীয় উদ্ভিদ প্রজাতি থাকতে হবে এবং অবশ্যই সামুদ্রিক বাস্তুতন্ত্রের ধারে থাকতে হবে। বর্ণানুক্রমে অতিবৈচিত্র্যময় দেশগুলি হল:
১৭ টি মেগাডাইভার্স দেশ হল:
হার্বার্ট ব্রেনন

হার্বার্ট ব্রেনন (ইংরেজি: Herbert Brenon; জন্ম: আলেকজান্ডার হার্বার্ট রেজিনাল্ড সেন্ট জন ব্রেনন; ১৩ই জানুয়ারি ১৮৮০ - ২১শে জুন ১৯৫৮) ছিলেন একজন আইরিশ চলচ্চিত্র পরিচালক, অভিনেতা ও চিত্রনাট্যকার। তিনি ১৯৩০-এর দশকে নির্বাক চলচ্চিত্র যুগের অন্যতম চলচ্চিত্র পরিচালক ছিলেন। তিনি "সরেল অ্যান্ড সন" (১৯২৭) চলচ্চিত্র পরিচালনার জন্য শ্রেষ্ঠ পরিচালনা বিভাগে একাডেমি পুরস্কারের মনোনয়ন লাভ করেন।
ব্রেনন ১৮৮০ সালের ১৩ই জানুয়ারি আয়ারল্যান্ডের কিংসটাউনের ২৫ ক্রসথওয়াইট পার্কে (বর্তমান ডুন লাওঘাইয়ার, ডাবলিন) জন্মগ্রহণ করেন। তার পিতা এডওয়ার্ড সেন্ট জন ব্রেনন ছিলেন সাংবাদিক, কবি ও রাজনীতিবিদ এবং তার মাতা ফ্রান্সিস হ্যারিস।
১৮৮২ সালে তারা স্বপরিবারে লন্ডন চলে যান। সেখানে তিনি সেন্ট পল্‌স স্কুলে এবং পরে কিংস কলেজ লন্ডনে পড়াশুনা করেন। চলচ্চিত্র পরিচালনা শুরুর পূর্বে তিনি ভডেভিলে তার স্ত্রী হেলেন ওবার্গের সাথে অভিনয় করতেন।
ব্রেনান ১৯১৬ সালে "আ ডটার অব দ্য গড" চলচ্চিত্র পরিচালনা করেন।
তিনি ১৯২৪ সালে স্যার জেমস ব্যারির নাটক অবলম্বনে "পিটার প্যান" চলচ্চিত্র নির্মাণ করেন। পরের বছর ফেমাস-প্লেয়ার-লাস্কির ব্যানারে তিনি আবারও একই লেখকের মঞ্চনাটক অবলম্বনে "আকিস ফর সিনড্রেলা" (১৯২৫) নির্মাণ করেন। এছাড়া তার অন্যান্য উল্লেখযোগ্য চলচ্চিত্র হল "বো গেস্ত" (১৯২৬), "সরেল অ্যান্ড সন" (১৯২৭), "লাফ, ক্লাউন, লাফ" (১৯২৮), ও "দ্য ফ্লাইং স্কোয়াড" (১৯৪০)। "সরেল অ্যান্ড সন" চলচ্চিত্র পরিচালনার জন্য ১ম একাডেমি পুরস্কার আয়োজনে শ্রেষ্ঠ পরিচালনা বিভাগে পুরস্কারের মনোনয়ন লাভ করেন।
ব্রেনন ১৯৫৮ সালের ২১শে জুন ক্যালিফোর্নিয়ার লস অ্যাঞ্জেলেস শহরে মারা যান। তাকে নিউ ইয়র্কের ব্রন্‌ক্সের উডলন সিমেট্রিতে সমাহিত করা হয়।
জিরো বিমানবন্দর

জিরো বিমানবন্দর বা জিরো এয়ারপোর্ট (আইএটিএ: জেডইআর, আইসিএও: ভিইজেডও) ভারতে অরুণাচল প্রদেশ রাজ্যের জিরোতে অবস্থিত একটি বিমানবন্দর। অতীতে, বায়ুদূত এবং এয়ার ইন্ডিয়া বিমানবন্দরটি থেকে দৈনিক উড়ান পরিচালনা করত। পরে দিল্লি - জিরো রুটে উড়ান পরিচালনা করতে আগ্রহ দেখিয়েছিল, কিন্তু পরিষেবা শুরু করেনি।
২০০৮ সালে এটিআর ৪২ উড়োজাহাজ পরিচালনা করার জন্য বিমানবন্দরটির উন্নতির জন্য বেসামরিক বিমান চলাচল মন্ত্রণালয় কর্তৃক একটি প্রাক-সম্ভাব্যতা পর্যবেক্ষণ পরিচালনা করা হয়। গবেষণায় দেখা যায় যে এটি অনিয়মিত নির্মাণ কাজের কারণে বিমানবন্দরের ১২২০ মিটার রানওয়ে ৫০-আসনের বিমানের পরিচালনা করতে পারবে না। প্রস্তাব করা হয়েছিল যে, সীমানা প্রাচীর নির্মাণ করা হবে এবং বর্তমান রানওয়ে সংলগ্ন একটি জমির উপর ২০১০ মিটার দীর্ঘ একটি নতুন রানওয়ে নির্মাণ করা হবে। এছাড়াও এটিসি টাওয়ার, ফায়ার স্টেশন এবং টার্মিনাল বিল্ডিংসহ সমস্ত বিমানবন্দর পরিকাঠামগুলি স্থানান্তরিত হবে নতুন রানওয়ের পাশে।
তেজু বিমানবন্দর

তেজু বিমানবন্দর (আইএটিএ: টিআই, আইসিএও: ভিইটিজেজি) ভারতের অরুণাচল প্রদেশ রাজ্যের তেজুতে অবস্থিত। এটি ভারতীয় বিমানবন্দর কর্তৃপক্ষ (এএআই) দ্বারা পরিচালিত হয় যা এটিআর ৭২ ধরনের বিমানের রাতে উড্ডয়নের সুবিধা দিয়ে পরিচালনা করার জন্য বিমানবন্দরের প্রযুক্তিগত উন্নয়ন করা হচ্ছে । সম্প্রসারণের পর বিমানবন্দরটি ২০১৮ সালের সেপ্টেম্বরে চালু হবে বলে আশা করা হচ্ছে । এএই-এর "নন-ফ্রেল মডেল" বাস্তবায়নের জন্য ২০১৫ সালে তেজু সহ পাঁচটি বিমানবন্দরকে একটি তালিকাভুক্ত করা হয়, যা কোনওভাবে নিরাপত্তা ও নিরাপত্তার সাথে সমঝোতা ছাড়াই বিমানবন্দর পরিচালনার জন্য প্রয়োজনীয় পরিষেবা প্রদান করবে। কম খরচে বিমান পরিচালনা নিশ্চিত করার লক্ষ্যে, বিমানবন্দরে কোনও কনভেয়ার বেল্ট থাকবে না, কোন এরিয়াব্রেজ থাকবে না।
বিমানবন্দরের উন্নয়নের জন্য ৭৯০ মিলিয়ন টাকা, ২০০৯-১০ সালে অনুমোদিত ছিল । ১,৫০০ মিটার রানওয়ে, টার্মিনাল বিল্ডিং নির্মাণ এবং বিমান এয়ার ট্রাফিক কন্ট্রোল টাওয়ার ২০১৪ সালে সম্পন্ন করা হয় । তবে, স্থানীয় বাসিন্দাদের বিক্ষোভের কারণে প্রকল্পটি একাধিক বিলম্বের সম্মুখীন হয়েছিল এবং ফলে নির্ধারিত সময়সীমার মধ্যে শেষ হয়নি । রানওয়ের নির্মাণ কাজ এবং সীমান্ত প্রাচীর, পার্কিং লট এবং নিঃষ্কাশি ব্যবস্থার মতো নির্মাণ কাজ ২০১৭ সালের প্রথম দিকে সম্পন্ন হয় । ২২ শে সেপ্টেম্বর, ২০১৭ সালে একটি পরীক্ষা মূলক উড়ান রানওয়েতে অবতরণ করে।
ভামোস, ভামোস, আর্জেন্টিনা

ভামোস, ভামোস, আর্জেন্টিনা হচ্ছে আর্জেন্টিনার খুবই জনপ্রিয় একটি জপ, যা সমর্থকরা বিভিন্ন খেলাধুলার সময় ব্যবহার করে। বিশেষ করে, আর্জেন্টিনার জাতীয় ফুটবল দলের কোনো খেলা বা ফুটবল সম্পর্কিত কোনো উদযাপনে ব্যবহার করা হয়।
গানটির উৎপত্তি ১৯৭৪ সালে সরকার কর্তৃক "আর্জেন্টিনা পোটেনসিয়া" ("আর্জেন্টিনার শক্তি") রাজনৈতিক স্লোগান এবং ফার্নান্দো সুস্টাইতা এবং আর্নেস্টো অলিভেরার লেখা "কন্টাজিয়েট মি অ্যালেগ্রিয়া" নামের একটি গানের সাথে একটি রাজনৈতিক প্রচারণার মাধ্যমে। বোকা জুনিয়র্সের মতো ফুটবল ক্লাবের অনুরাগীরা গানটিকে ফুটবলের গানে রূপান্তরিত করে এবং তারপরে এটিকে বিভিন্ন গানের সাথে "ভামোস, ভামোস, আর্জেন্টিনা" তে পরিণত করা হয়। গানটি আর্জেন্টিনায় অনুষ্ঠিত ১৯৭৮ বিশ্বকাপের জন্য রেকর্ড করা হয়েছিল এবং অত্যন্ত জনপ্রিয় হয়ে ওঠে।
গানটির অ্যাট্রিবিউশন একটি জটিল সমস্যা হয়ে দাঁড়িয়েছে কারণ প্রকাশিত রেকর্ডিংগুলিতে সুস্টাইতা এবং অলিভেরাকে গীতিকার হিসাবে কৃতিত্ব দেওয়া হয়নি, পরিবর্তে কিছু সংস্করণে নেমারা (নেস্টর রামা) এবং রিমাসিকে, অন্যগুলিতে রামা এবং জুলিও ফন্টানা এবং জুয়ানকে কৃতিত্ব দেওয়া হয় এবং কার্লোস জারাইক গৌলু এবং নেস্টর রামা গানটির লেখক হিসেবে নিবন্ধিত হন। সুস্টাইতা এবং অলিভেরা তখন চুরির অভিযোগ করেন, এবং একটি মীমাংসা হয় যার মাধ্যমে সুস্টাইতাকে সুরকার হিসাবে কৃতিত্ব দেওয়া হয়, অলিভেরা এবং জারাইক গৌলুকে গীতিকার হিসেবে স্বীকৃতি দেওয়া হয়।
১৯৭৭ সালে এনরিক নুনেজ এবং রোক মেলেসের লেখা একটি ভিন্ন গানের অস্তিত্বের কারণে সমস্যাটি আরও জটিল হয়ে যার শিরোনাম ছিল "ভামোস, ভ্যামোস, আর্জেন্টিনা"। প্রথম দুটি লাইন (ভামোস, ভামোস আর্জেন্টিনা / ভামোস, ভামোস এ গানার) থেকে দুটি গান সম্পূর্ণ আলাদা হওয়া সত্ত্বেও নুনেজ এবং মেলেস গানটির জন্য রয়্যালটি দাবি করেছিলেন। আগস্ট ২০০৭ সালে, দেওয়ানী আদালত বিতর্কিতভাবে নুনেজ এবং মেলেসের পক্ষে আদেশ দেয় যে, এই জুটিকে রয়্যালটি প্রদান করা হবে।
স্পেনীয় ভাষায়ঃ
বাংলা অনুবাদঃ
টনি স্কট

টনি স্কট নামে পরিচিত অ্যান্টনি ডেভিড লেইটন স্কট (২১ জুন ১৯৪৪ - ১৯ আগস্ট ২০১২) ছিলেন একজন ইংরেজ চলচ্চিত্র পরিচালক ও প্রযোজক। তিনি মারপিঠধর্মী ও উত্তেজনাপূর্ণ চলচ্চিত্র নির্মাণের জন্য বিখ্যাত। তার পরিচালিত উল্লেখযোগ্য চলচ্চিত্রসমূহ হল "টপ গান" (১৯৮৬), "বেভারলি হিলস কপ টু" (১৯৮৭), "ট্রু রোম্যান্স" (১৯৯৩), "ক্রিমসন টাইড" (১৯৯৫), "এনিমি অব দ্য স্টেট" (১৯৯৮), "স্পাই গেম" (২০০১), "দেজা ভু" (২০০৬) ও "আনস্টপেবল" (২০১০)।
স্কটের ছোট ভাই স্যার রিডলি স্কট একজন চলচ্চিত্র পরিচালক ও প্রযোজক। তারা দুজনেই লন্ডনের রয়্যাল কলেজ অব আর্ট থেকে স্নাতক ডিগ্রি অর্জন করেন। ১৯৯৫ সালে টনি ও রিডলি দুজনেই চলচ্চিত্রে ব্রিটিশদের সেরা অবদানের জন্য বাফটা পুরস্কার অর্জন করেন। ২০১০ সালে চলচ্চিত্রে বিশ্বব্যাপী অবদানের জন্য বাফটা ব্রিটানিয়া অ্যাওয়ার্ডস লাভ করেন। তিনি ২০১২ সালের ১৯শে আগস্ট ক্যালিফোর্নিয়ার সান পেদ্রোর ভিনসেন্ট টমাস ব্রিজ থেকে লাফিয়ে পড়ে আত্মহত্যা করেন।
স্কট ১৯৪৪ সালের ২১শে জুন উত্তর পূর্ব ইংল্যান্ডের নর্থামবারল্যান্ডের টাইনমাউথে জন্মগ্রহণ করেন। তার পিতা কর্নেল ফ্রান্সিস পার্সি স্কট ছিলেন একজন অভিজাত প্রকৌশলী এবং মাতা এলিজাবেথ (জন্মনাম: উইলিয়ামস)। তিনি তার পিতামাতার তিন সন্তানের মধ্যে সর্বকনিষ্ঠ। তিনি গ্রেঞ্জারফিল্ড স্কুল, ওয়েস্ট হার্টলপুল কলেজ অব আর্টে পড়াশোনা করেন এবং সান্ডারল্যান্ড আর্ট স্কুল থেকে চারুকলায় স্নাতক ডিগ্রি অর্জন করেন। ১৬ বছর বয়সে তিনি তার বড় ভাই রিডলি স্কট পরিচালিত প্রথম চলচ্চিত্র "বয় অ্যান্ড বাইসাইকেল" স্বল্পদৈর্ঘ্য চলচ্চিত্রে অভিনয় করেন।